text:
Rilassaitsi. Par vie che chest articul al à di jessi let come se al fos une tace di tisane. Lizere, lizere e cence pensâi sore. Chest viaç o cjacarìn di bielece, vâl a dî di miss. Par vie che Setembar al è il mês des miss: di concors di bielece a ‘nd è a pitinton e si doplein. Miss a torzeon, santulis di manifestazions e cuessis che nancje il persut di Sant Denêl. O scugnìn ricuardâ che la nestre miss regjonâl, in gare chest an, e je une zovine di Faugnà di Martignà, e studie economie ae Universitât di Triest – e fevele ben par furlan. Si clame Martina Floreani, 20 agns. Chê altre finaliste e je Carol Beltram di Caprive, studentesse dal liceu linguistic, nassude tal 1991. E starìn a viodi cemût che e larà cul televôt de jurie di miss Italie.
In spiete dal risultât des votazions o fasìn un ripas, parcè che vie pai agns, tes finâls di Salsomaggiore al è stât plui di un colp di sene… par furlan.
Chel che al jentrà te storie dal program e fo la vitorie, tal 2000, di Barbara Clara, classe 1981, al titul di «Miss Italia nel mondo». La Clara e jere stade sielte in Venezuele, dulà che e viveve, li che il pari, di Sant Tomâs di Maian, si jere trasferît. E je ancjemò un grum leade al Friûl, tant al è vêr che tal sît dal concors si podeve lei: «Parla lo spagnolo, l’italiano, il portoghese e il ‘furlan’». Po ben, te finâl di Setembar e fasè il so «apel al vôt» in lenghe furlane. Daspò dal titul, e à studiât e e à fat un pôc di dut e, clâr, e à fat la modele. Dal Istât di chest an, Barbara Clara e lavore tant che atore, tal cast di ‘Centovetrine’», soap di Canale 5.
Il câs plui resint al è chel de cjargnele Athina Covassi (classe 1990, nassude a Tumieç, residente a Davâr), candidade pal titul tal 2008. La biele cjargnele no rivà par un pêl a lâ in finâl. Dut câs e rimarcà devant di Carlo Conti, in direte, che jê e jere cjargnele e e fevelave cjargnel. Vuê sul so profîl di Facebook e conte 4.600 amîs. Ma ancje se no vin gnovis su ce che e fâs par mantignîsi, intant le vin viodude sul MV a fâ di santule ai bignè di Comeglians…
Duncje, un consei par vinci. Cirît di smaraveâ il telespetatôr, che al sta a cjase, a spietâ fint a tarde ore la vincidore, incjocât de bielecis in concors. Par distinguisi, disêt un «mandi» e fevelait par furlan. Almancul, o cjaparês la atenzion.
PS: cun dute probabilitât, cuant che lis interessadis a leiaran l’articul, al sarà masse tart. Za o cognossarìn la vincidore… po ben, tignît bon il sugjeriment pal prossim an. Ocjo aes cuessis. Sielzêt chês origjinâls, ancje se il concors si clame ‘Miss Italie’».
JAN TOTI
CULTURE – FRIÛL TAL ETERE. Se la miss e fevele par furlan............
Rilassaitsi. Par vie che chest articul al à di jessi let come se al fos une tace di tisane. Lizere, lizere e cence pensâi sore. Chest viaç o cjacarìn di bielece, vâl a dî di miss. Par vie che Setembar al è il mês des miss: di concors di bielece a ‘nd è a pitinton e si doplein. Miss a torzeon, santulis di manifestazions e cuessis che nancje il persut di Sant Denêl. O scugnìn ricuardâ che la nestre miss regjonâl, in gare chest an, e je une zovine di Faugnà di Martignà, e studie economie ae Universitât di Triest – e fevele ben par furlan. Si clame Martina Floreani, 20 agns. Chê altre finaliste e je Carol Beltram di Caprive, studentesse dal liceu linguistic, nassude tal 1991. E starìn a viodi cemût che e larà cul televôt de jurie di miss Italie.


c: text/html

text:
Il volontariât – par todesc «Freiwilligenarbeit» o, par tradizion, «Ehrenamt» – al è un lavôr libar e a gratis che si davuelç par motîfs di solidarietât, ma dispès si trate di ce che propit la peraule todescje nus sclarìs ben: «Ehre-» = onôr, ven a stâi che al puest dai bêçs si cjape onôr. I motîfs psicologjics a son diviers, te crisi atuâl il lavôr sociâl al ufrìs ancje prospetivis miôr tal mont dal lavôr. I dâts statistics austriacs a pandin un risultât clâr: i austriacs che a vivin tai grancj centris urbans – chest al vâl massime pai abitants di Viene – si interessin mancul al lavôr volontari. Intes regjons cuntune basse densitât di popolazion, il 48% des personis a davuelzin une ativitât volontarie, mintri che tes regjons cuntune alte densitât dome il 37%; po dopo, a Viene inmò mancul (35%). Te invisibilitât e tal anonimât de citât no tu cognossis il to vicin di cjase, inalore tu judarâs ancjemò mancul.
Il volontariât si definìs in Austrie tant che une ativitât libare che si davuelç cence paie, fûr dal nucli familiâr. Duncje, dut il lavôr cence paie dentri dai cuatri cjantons di cjase al è escludût: fûr il cuotidian des mamis e des feminis, fûr ancje il servizi militâr o civîl, o la semplice partignince a une associazion.
Si fevele di un lavôr volontari formâl tal câs di une ativitât inte suaze di une associazion o di une organizazion, p.e. i vigjii dal fûc. Informâl al è il «Nachbarschaftshilfe», vâl a dî il jutori sociâl al vicin, e dutis lis voris cence une suaze istituzionâl, tant che fâ spesis, fâ la braçule e v.i.
IL 44% DAI AUSTRIACS SORE I 15 AGNS AL À LAVORÂT A GRATIS IN CUALCHI FORME_ I numars (Statistik Austria 2008): il 44% dai austriacs sore i 15 agns al à lavorât a gratis in cualchi forme (formâl/informâl). Si trate duncje di sù par jù 3 milions di personis. Plui di mieç milion a dan une man te sfere de culture e dal timp libar; il stes numar al partecipe tal sport; subit daûr lis ativitâts dentri des organizazions de glesie (p.e. Caritas), o servizis di assistence o di urgjence.
Lant daûr de lôr nature, i oms a son plui presints tai servizis leâts al sport o ae assistence, ae urgjence, e al socors; lis feminis, tai contats sociâi mancul formâi. In medie, i volontaris a son atîfs cuasi 5 oris par setemane. I plui atîfs (50%) a son i scuelârs e i students, pôc mancul si fâs tal mont dal lavôr, une vore mancul i disocupâts e i pensionâts. Rivuart ae etât, i prins a son chei tra i 20 e i 24 agns e chei tra i 40 e i 59 agns; daspò dai 70, o vin un trend negatîf. La ativitât e dipint ancje dal grât di istruzion: i plui atîfs a son i laureâts. Parcè spindino il lôr timp libar? Pal 90% al è un plasê, un divertiment.
Il volontari tipic: om, 20-24 agns, laureât, impleât e cun fîs.
JANEZ ERAT
TERITORI – AUSTRIE. Il volontariât al è impuartant pe economie sociâl austriache............
Il volontariât – par todesc «Freiwilligenarbeit» o, par tradizion, «Ehrenamt» – al è un lavôr libar e a gratis che si davuelç par motîfs di solidarietât, ma dispès si trate di ce che propit la peraule todescje nus sclarìs ben: «Ehre-» = onôr, ven a stâi che al puest dai bêçs si cjape onôr. I motîfs psicologjics a son diviers, te crisi atuâl il lavôr sociâl al ufrìs ancje prospetivis miôr tal mont dal lavôr. I dâts statistics austriacs a pandin un risultât clâr: i austriacs che a vivin tai grancj centris urbans – chest al vâl massime pai abitants di Viene – si interessin mancul al lavôr volontari. Intes regjons cuntune basse densitât di popolazion, il 48% des personis a davuelzin une ativitât volontarie, mintri che tes regjons cuntune alte densitât dome il 37%; po dopo, a Viene inmò mancul (35%). Te invisibilitât e tal anonimât de citât no tu cognossis il to vicin di cjase, inalore tu judarâs ancjemò mancul.

robotstxt: allowed

filter: keep


text:
La Conte dal Mês… di Setembar
O ai pene finît di dâi une cjalade al copion (che po e veve fat cuasi dut Serene ma no covente dî dut) e o soi content: al è vignût ben! E mi pâr just tornâ a meti mans ta
Cartei par la Udinese 2021-2022
2021/2022 Alenadôr: Luca Gotti In scuadre, fra i altris, a jerin: Silvestri, Arslan, Pussetto, Pereyra, Beto, Molina, Udogie, Nuytinck, Stryger, Deulofeu, Walace, Samir, Pérez, Makengo, Success… Avost 2021 - Udinese:Vignesie 3-0
Contis vs Romanç: ne uscirò vincitore?
Pocjis cjacaris! Une interviste dople o no sai ce, Miercus ai 5 di Mai, tor 6 di sere, su la pagjine Facebook dal Sistema Bibliotecario del Medio Friuli, fra me e Gianluca Franco, che si sin dividûts i ultins 6
Anatomie di une conte
Ben po. La setemane passade no ai nancje inzornât chest puar sît! O savevi che al sarès capitât, ma mi jeri imprometût di stâ atent. Però
Dividi la urtie
No fasìn fature A dividi la urtie Dal urtiçon Ma no sin un piron, Di cui, la reson? E no fasìn Fature a piturâ une muse Cence un macaron Di parâ ju, cun voi In sfese, di barcon, Ma la bocje vierç e siere E ogni peraule e à non e
De codebuie
De codebuie Nol console il pestelac. Rots, i dincj de mont. Trad. Dalla tromba d'aria/ non consola la primula./ Rotti, i denti della montagna.
“Fevele”: une conte “argjentine”
Us vevi fevelât di trop che mi soi divertût a fa il discorint par furlan inte conversazion partecipative cui furlans di Buenos Aires. Ben, fra di chestis robis e jere ancje la esperience di Eduart, no tant biele, ma che
Separât il bosc
Separât il bosc Di corint une virgule [e] Polse sui butui. Separato il bosco/ di corrente elettrica una virgola/ riposa sui germogli.
Rive di lontan
Rive di lontan Compagnade dal clip Nêf di cisignocs (Giunge da lontano/ accompagnata dal tepore/ neve di crochi)
Cartei par la Udinese 2012-2013
2012/2013 Alenadôr: Francesco Guidolin In scuadre, fra i altris, a jerin: Di Natale, Pereyra, Basta, Armero, Domizzi, Coda, Barreto, Allan, Brkic, Muriel, Lazzari, Benatia, Badu, Danilo, Pasquale, Maicosuel… Avost 2012 - Udinese:Braga 1-1 Setembar 2012 - Udinese:Juventus 1-4 Setembar 2012 - Udinese:Anzhi 1-1 Setembar 2012


text:
L’assessôr regjonâl ae Culture Elio De Anna, adun cu ARLeF e il diretôr dal Servizi coregjonâi dal forest e lenghis minoritariis, Giuseppe Napoli, al à incuintrâ rapresentants dai dîs ents ricognossûts pe promozion de lenghe furlane, ven a stâi chei sogjets publics e privâts che la leç regjonâl di tutele e considere cuntune speciâl funzion in vie de ativitât cualificade e continuative par pandi il furlan.
I FINAZIAMENTS PAR CHEST AN_ Tal 2012 pes svariadis ativitâts dai ents primaris a son stâts impegnâts (leç 29/2007) 535mil euros ripartîts jenfri Radio Spazio 103 (32mil euro), Radio Onde Furlane (69mil), Societât sientifiche tecnologjiche furlane (10mil), Istitût Pre Checo Placerean (30mil), La Patrie dal Friûl (30mil), La Grame (23mil), Colonos (31mil), Glesie Furlane (25mil). Ae Societât Filologjiche Furlane, che e à un finanziament di pueste, à son stâts assegnâts 260mil euros. Infin, tal assestament di belanç 2012 e je stade proviodude la some di 25mil euro a pro de Kappa Vu.
“Al covente un salt di cualitât dai progjets, inovatîfs e condividûts in rêt, e te cure de rindicontazion”, al à domandât De Anna, comunicant la prossime decision di fissâ un tet pes spesis di funzionament (plui o mancul dal 25 par cent) par liberâ il rest des risorsis par meti in vore i progjets.
De sô bande la Regjon, par mieç dal sfuarç organizatîf dai uficis dal Servizi, al è rivât a puartâ un grant vantaç pe operativitât des associazions in grazie de acelerazion de rindicontazion e de relative rapide aprovazion dal decret di ripart ai prins di Avrîl.
Un sfuarç che ducj i rapresentants dai ents a àn preseât une vore considerantlu “impuartant par la serenitât dal lavôr des associazions e par evitâ di strassâ lis risorsis in forme di interès bancjariis cuant che si à di domandâ un acont”.
REGJIE DE ARLEF_ I ents si son considerâts dacuardi cun de Anna su la oportunitât di une regjie di coordenament che e podarès jessi fate de ARLeF, daspò un decentrament di funzions e su chest pont, dl president de ARLeF Lorenzo Zanon e je rivade la plene disponibilitât a davuelzi chest rûl favorint la sinergjie tra ducj i ents ricognossûts. ■
Redazion
FINANZIAMENTS. De Anna al incuintre ents ricognossûts............
L’assessôr regjonâl ae Culture Elio De Anna, adun cu ARLeF e il diretôr dal Servizi coregjonâi dal forest e lenghis minoritariis, Giuseppe Napoli, al à incuintrâ rapresentants dai dîs ents ricognossûts pe promozion de lenghe furlane, ven a stâi chei sogjets publics e privâts che la leç regjonâl di tutele e considere cuntune speciâl funzion in vie de ativitât cualificade e continuative par pandi il furlan.


text:
La idee che une lenghe e puedi jessi regjistrade, comunicade, archiviade propite cussì come che si le fevele, che e puedi rivâ lontan, divignî memorie, cussience, che e puedi vivi plui di chei che le fevelin, si insede parsore la straordenarie aventure dal so alfabet. Cence chest codiç no sarès memorie. E, come che o savìn, cence memorie no esist identitât, ni sperance di jessi un Popul. Midiant dal alfabet, o podìn in dì di vuê lei la pergamene medievâl di Cividât, là che un nodâr al à scrite la cjante maraveose di “piruc myo doc”, zuiant maliziôs cul non di chê fantate che e veve robât il so cûr. E ancjemò letaris a son i caratars mobii dal mestri Gutenberg, chei daduluts di plomp che nus àn permetût di gjoldi des oparis di cetancj scritôrs, storics, poetis, teatrants furlans che a àn pandût in marilenghe il lôr pinsîr, di Ermes di Colorêt a Tito Maniac. Par no fevelâ de Bibie voltade par furlan, une concuiste no dome di chei che o crodìn, ma par ducj, feminis e oms, che al Libri dai Libris i ricognossin il valôr universâl di une sapience che e à traviersade la storie dal mont.
L’alfabet de Bibie e chel di Internet par fevelâ a ducj i Popui dal mont_ Gutenberg stes, come dimostrazion de bontât de sô intuizion artesane, al voltave propit la Bibie par todesc, intun leam straordenari jenfri peraule, alfabet, lenghe, cussience, identitât. E o rivìn fin adiriture al web, cu lis sôs magancis eletronichis che a fasin cori te rêt universâl la vôs dai Nestris par dut il mont, trasformade in bits che a viazin ae velocitât de lûs. E dome fermantsi un moment su la rivoluzion incredibile dal silici, al fas vignì l’inzirli pensâ che intune ponte di ongule si podarès archiviâ une biblioteche interie plui grande di chê di Alessandrie di Egjit. La bancje universâl di dut ce che al è stât scrit par furlan, memorie e semence pai secui che a saran. E par di plui, facilmentri condivisibile, intun clic, cun miârs di personis e cence spese di sorte.
La vôs de Mari_ Sunôrs, letaris, peraulis duncje, come la trame di une cuvierte buine par tignî clipe une culture, ancje cuant che il frêt de ignorance al menace di inglaçâ i siei butui plui delicâts. A bon pro dal sfuarç fat di ducj chei che tai secui si son doprâts par restituî fedelmentri il sun di chê vôs tant cjare al om che e ven clamade Lenghe Mari, dal moment che si le supe cul lat, miscliçant insieme nainis e salive. Une imprese straordenarie, grande come il dumiesteament dal fûc, o la esplorazion dal cîl infinît, che masse dispès e passe cidine, cence gjoldi de juste considerazion.
A ogni letare il sun di une vôs che le fevele_ Cui si visial dal crauat iliric Ljudevit Gaj (1809-1872) che tal 1830, al à publicât un manuâl che al à fat scuele ancje par nô furlans (al è stât un test di riferiment pe fonetiche de lenghe cognossude come version “Faggin-Nazzi”, che e à precedût la plui moderne standardizazion de coinè)? Chel studiôs si interogave su la necessitât di zontâ al alfabet latin chei caratars che a podevin rindi justizie de pronuncie slave tai lengaçs che no dopravin il cirilic. E il stes sfuarç al è stât fat pal furlan. Insome, un sfuarç coletîf, grandiôs, no dome peât ae Academie ma in cualchi maniere vivût in prime persone de comunitât di chei che a fevelin la lenghe, le mastiin, le zontin cul lôr flât, discuvierzint daûr di ogni peraule, ma ancje te sugjestion di ogni letare, il sens di apartignince a une famee che e fevele tai paîs, pes stradis, tes scuelis o te ostarie, cussì come jenfri lis pagjinis dai libris, sui manifescj picjâts sui mûrs, tai gjornâi, sul schermi picinin dai telefonuts: intun miscliç di modernitât e di antîc, di tradizion e di inovazion che a disegnin il profîl de nestre lenghe, un sisteme vitâl che al cres, si modifiche, si evolf parcè che al è ancjemò vivarôs e al à ancjemò tant ce dî e tant ce contâ.
Copâ une lenghe al è come sdrumâ il mont_ E cussì, ogni lenghe che e mûr e puarte duncje cun se la memorie dal mont. Une mutilazion che no sarà mai plui vuaride. E invezit, ogni lenghe in plui che o imparìn nus permet di jessi la clâf che nus vierç la prospetive dal dut gnove di un mont di esplorâ, cu la sô memorie, la sugjestion di dutis lis storiis che nus tramande. Un regâl di valôr inestimabil. E je di chest Istât la ultime cjatade dal guvier talian, compagn di ducj chei altris tal considerâ la culture dai popui un probleme margjinâl rispiet ae economie o ae strategjie de politiche internazionâl: par sparagnâ cualchi franc, al à decidût che il furlan nol è une lenghe e duncje al à podût scancelâ un grup di scuelis che a podevin restâ viertis propit par vie de specialitât culturâl dal lôr contest teritoriâl. Vie. Intun moment ogni letare scancelade di chel alfabet si è distudade cun dut il so patrimoni di secui e il so profum di tiere, aghe, vin, sanc, sperance, poesie. Scancelade la preiere e la blesteme, il cjant e il corot, la liste de spese e la naine su la scune dal frut. Vie la Aleph e il Beth. Ma vie dome par lôr. Che nô chi o resistìn, o scombatìn par salvâ il dirit di onorâ e di fâ vivi i nestris antenâts ogni volte che o fevelìn. Il dirit di crodi che ogni letare de nestre lenghe e sedi un clap poiât su la tiere, là che un popul al rivendiche il dirit di vivi jenfri lis parêts de sô Cjase. ■
Angelo Floramo
_______________________________________
Dai dissens ai segns, simbui di suns par descrivi un mont
Cirche mil e votcent agns prime di Crist a forin i progjenitôrs dai Cananeus, ancjemò prime dai Fenicis, a capî la impuartance dai segns par tramandâ peraulis, ideis, pinsîrs. Une rivoluzion straordenarie, che e liberave la man dal scrivan dal dissen jeroglific, de ambiguitât dal simbul, cetant plui complicât di interpretâ, e le faseve plui svelte, plui precise, soredut buine di cumbinâ jenfri di lôr un numar une vore limitât di schiribiçs par produsi un flum infinît di discors, che a podevin jessi articui de leç, preieris, o la liste di un magazen, la conte di une liende, une poesie di amôr. Pe prime volte te storie dal om, la vôs e podeve lassâ stampade su la crete, o sgrifade su la piere, o piturade su lis sfueis di papîr la sô impronte, sun par sun, cun tant di inflession, acent, musiche, colôr. Ce che al comôf ancjemò, in dì di vuê, e che al impressione di plui, al è che ogni letarute, tal so dissen, e rapresentave un aspiet dal mont concret e reâl, ancjemò pe plui part contadin, che al cercenave chel popul savint: il bo cui siei cuars, , ven a stâi la Aleph; la cjase cul so tet, , il Beth; il baston, , il Gaml; un pes, , il Dalet. Simbui che a saressin deventâts tal grêc la Alfa, la Beta e la Gamma, tal latin la A, la B, la C e vie indevant. E ancjemò, un barcon, un lincin, la mantie, un stecât, la ruede, un dint, il cjâf, un voli: insome la vite, inte sô complessitât maraveose, il lavôr, il cuarp uman, la nature. Une lenghe e esist in efiets par descrivi e rapresentâ dut chest, par che la anime dal so popul e puedi vivi par simpri. Ancje cuant che il popul nol esist plui, al continue a vivi jenfri lis letaris, lis peraulis, la vôs tramandade tai secui come un tesaur di preziose ereditât. ■
Angelo Floramo
GRIGNEI DI STORIE. L’alfabet: il dna di une lenghe............
La idee che une lenghe e puedi jessi regjistrade, comunicade, archiviade propite cussì come che si le fevele, che e puedi rivâ lontan, divignî memorie, cussience, che e puedi vivi plui di chei che le fevelin, si insede parsore la straordenarie aventure dal so alfabet. Cence chest codiç no sarès memorie. E, come che o savìn, cence memorie no esist identitât, ni sperance di jessi un Popul. Midiant dal alfabet, o podìn in dì di vuê lei la pergamene medievâl di Cividât, là che un nodâr al à scrite la cjante maraveose di “piruc myo doc”, zuiant maliziôs cul non di chê fantate che e veve robât il so cûr. E ancjemò letaris a son i caratars mobii dal mestri Gutenberg, chei daduluts di plomp che nus àn permetût di gjoldi des oparis di cetancj scritôrs, storics, poetis, teatrants furlans che a àn pandût in marilenghe il lôr pinsîr, di Ermes di Colorêt a Tito Maniac. Par no fevelâ de Bibie voltade par furlan, une concuiste no dome di chei che o crodìn, ma par ducj, feminis e oms, che al Libri dai Libris i ricognossin il valôr universâl di une sapience che e à traviersade la storie dal mont.


text:
Ognidun che al vedi invistiments tal forest al è subiet di cualchi an in ca a une schiriee di adempiments leâts ae declarazion dai redits e ae tassazion dal invistiment.
Obleadis a chescj adempiments, a son dutis lis personis fisichis residentis intal teritori talian che a detegnin imobils o ativitâts finanziariis tal forest, a titul di proprietât o di altri dirit reâl.
Duncje, par esempli, il citadin talian che al vîf in Italie e che al à une cjase di feriis in Cravuazie o in Austrie, o che al à fat invistiments in titui forescj o che al à viert un cont corint tal forest, al è subiet a cheste normative. Cussì come il lavoradôr talian che al lavori tal forest, ma che il so centri di interès al resti in Italie (par esempli al à la famee che e vîf in Italie): se al vierç un cont corint o al cuiste un imobil intal paîs forest dulà che al lavore, al à di declarânt la esistence inte declarazion dai redits.
Ancje il sogjet comunitari o extracomunitari che al vîf e al lavore in Italie e che in Italie al paie lis tassis, al è obleât a declarâ la eventuâl esistence di une cjase o di sparagns invistîts intal so paîs di origjin.
Intal tiermin “invistiment forest” a jentrin i imobii (fabricâts e terens), i dipuesits come cont corint o libret, lis azions, lis obligazions e lis assicurazions, ma ancje il possès di oparis di art, zoiis, yacht posseûts tal forest. Se chescj invistiments a son gjestîts di talians intermediaris (par esempli lis bancjis o lis assicurazions), alore al decjât l’oblic di declarâju, stant che l’intermediari talian al è obleât za a comunicâ e tassâ chescj invistiments.
I adempiments relatîfs ai invistiments forescj a son doi:
– Patrimoniâl
– Monitorament fiscâl
La patrimoniâl e je une impueste che e va a colpî la consistence dal invistiment tal forest. Duncje no je leade al fat che l’invistiment al produsi redit o mancul.
La patrimoniâl sui imobii e presente analogjiis cu la impueste municipâl proprie (IMU), che si apliche ai imobii logâts in Italie e, in chest contest, cualchidune des disposizions a cheste aplicabilis e je stade slargjade pai fins de tassazion dai imobii logâts tal forest, par resons di coerence e di uniformitât di tratament.
La patrimoniâl su lis ativitâts finanziaris e derive ancje cheste di esigjencis di coerence dal sisteme, metût che pes ativitâts detignudis li di talians intermediaris e je previodude la aplicazion di une impueste di bol.
La patrimoniâl sui imobii, dite IVIE, si calcole in proporzion ae cuote e ae frazion di an di possès. La alicuote e je dal 0,76% dal valôr dai imobii, cussì come che al è rapresentât dal cost che al risulte dal at di acuist o dai contrats e, in mancjance, dal valôr di marcjât.
La patrimoniâl su lis ativitâts finanziariis, dite IVAFE, si calcole in misure proporzionâl al periodi di detenzion, inte misure dal 0,1% dal valôr pal an 2012, intant che al larà sù al 0,15% a decori dal 2013. Intal câs di dipuesits in cont corint o librets a sparagn, la impueste di paiâ e je fisse, val a dî 34 euros, se la sussistence medie sul cont dilunc dal an e passe il limit di 5.000 euros. Se e je inferiôr, la impueste no si paie. La base imponibile e je costituide dal valôr di marcjât rilevât al tiermin dal an solâr, doprant ancje la documentazion dal intermediari forest, e, in mancjance, dal valôr nominâl o di rimbors.
Di ognidune des impuestis che si à fevelât al sarà pussibil dedusi, fin a concorence, un credit pâr ae eventuâl impueste patrimoniâl paiade intal Stât là che al è logât il ben o la ativitât.
Il secont adempiment al è il monitorament fiscâl. I contribuents residents in maniere fiscâl in Italie a àn di comunicâ la sume dai invistiments tal forest detignûts dilunc di dut l’an prime.
Di pôc, la normative e je stade cambiade in maniere di otignî une armonizazion cu la normative su la patrimoniâl.
Chest adempiment al esist dal 1990, ma nol è mai stât cjapât in considerazion cun serietât fin al moment che e je stade dade la pussibilitât di ripuartâ in Italie i invistiments forescj cul cussì clamât “scudi fiscâl”.
Di chel moment, la sanzion pe mancjade comunicazion dal totâl dal invistiment tal forest e je stade ingriviade in maniere pesante, causant une code di polemichis e di posizions. Cu la semplificazion resinte, il gnûf regjim sanzionatori al è stât tornât a modulâ sensibilmentri, mantignint purpûr un nivel di gravitât plui grande a pet des sanzions par mancjât viersament de patrimoniâl, stant che la base di calcul no je la impueste lassade fûr (intal monitorament no son impuestis di paiâ, ma dome impuarts di comunicâ), ma la sume dal invistiment. Duncje, par esempli, la gnove sanzion minime dal 3% – se aplicade a un valôr di acuist di un fabricât tal forest, par esempli di 100.000 euros – e corispuint a une sanzion di 3.000 euros. Dal sigûr plui basse de alicuote minime di prime dal 10% (duncje intal nestri esempli l’impuart di meti al sarès stât 10.000 euros), ma dut câs impuartante par cualsisedi contribuent.
Confrontant lis sanzions pal mancjât viersament de patrimoniâl, suntun valôr di un imobil tal forest di 100.000 euros, la impueste di paiâ e sarès stade di 760,00 euros; se no paiade, e varès compuartât la spese di une altre sanzion dal 30%, duncje “dome” 228,00 euros.
La buine notizie e je che il nestri contribuent che al à invistiments tal forest al pues lâ indevant a elaborâ il model 730 par declarâ i propris redits e compilâ dentri dal mês di Setembar il model Unico dome pe sezion de patrimoniâl e dal monitorament fiscâl. In chest mût si va indevant a usufruî dal sostitût di impueste pes diferencis fiscâls, che in câs di impuarts a credit al permet di otignî il rimbors in timps svelts. ❚
Mariannina Rocco
Responsabile fiscâl dal CAF CISL di Udin
LA VÔS DE CISL. Invistiments forescj e declarazion dai redits............
Ognidun che al vedi invistiments tal forest al è subiet di cualchi an in ca a une schiriee di adempiments leâts ae declarazion dai redits e ae tassazion dal invistiment.


text:
Il probleme al è chel de pierdite di ogni forme di sovranitât: chê politiche ma ancje chê economiche, che e ven svuedade di an in an de crisi ma ancje, magari cussì no, dal fat che i centris finanziaris si slontanin simpri plui dal teritori. Par chest, Moretuzzo e chei altris sindics dal Pat pe Autonomie a son une vore preocupâts de riforme dal sisteme des Bancjis di Credit Cooperatîf: “e je une riforme fondamentâl parcè che chescj istitûts di credit a restin la ultime forme finanziarie peade al teritori. In ce tiermins vignarano a mudâsi?”. La pôre e je che ancje par chestis realtâts piçulis ma impuartantonis che a stan dongje aes comunitâts il destin al sedi za scrit: e che a sedin destinadis a scjampâ ancje lôr inaltrò. “No volìn platâ che par int come nô che e fevele di democrazie partecipade e di prossimitât al è strani viodi une cuistion cussì leade al destin des nestris impresis e dai nestris citadins frontade tal cidinôr dai partîts e dai operadôrs economics. Nus plasarès invezit une discussion publiche su chest come su altris temis, tant che la gjestions dai bens comuns e dai servizis publics di rêt. O fevelarìn di chest cuntune schirie di intervents che o stin prontant pes setemanis che a vegnin”.
DISVILUP E CJADREIS_Fondis dal Pat a son il rispiet dal pluralisim linguistic e culturâl di cheste regjon (che e varès di pontâ a vê dal Stât competence primarie in materie di istruzion) e une idee di disvilup sostignibil che no si pues baratâ cun nissune cjadree. “Che o fasìni pôre si è viodût za des reazions che a son stadis ae presentazion dal nestri Pat: a son chei che a disin che no vin propuestis, altris che a cirin di strissinânus su lis lôr posizions. Ma la nestre idee e je chê di meti dongje i furlans intune aleance civiche e trasversâl. Sedi la çampe che la diestre taliane no bastin plui: par interpretâ il Friûl di doman bisugne partî dal teritori e des energjiis plui orientadis a difindi la identitât. Nol è un câs che za ae presentazion si son declarâts disponibii a vierzi une colaborazion intune otiche di difese de specialitât e de autonomie sedi il vicesindic di Drencje Michele Coren, vicesegretari de Union slovene, sedi Federico Simeoni, conseîr provinciâl di Patrie Furlane: ducj cussients che la situazion e je une vore grivie e che dome zontant lis fuarcis si podarà evitâ di pierdi la autonomie e forsit ancje la Regjon. ❚ ✒ W.T.
Lis resons dal Pat............
Il probleme al è chel de pierdite di ogni forme di sovranitât: chê politiche ma ancje chê economiche, che e ven svuedade di an in an de crisi ma ancje, magari cussì no, dal fat che i centris finanziaris si slontanin simpri plui dal teritori. Par chest, Moretuzzo e chei altris sindics dal Pat pe Autonomie a son une vore preocupâts de riforme dal sisteme des Bancjis di Credit Cooperatîf: “e je une riforme fondamentâl parcè che chescj istitûts di credit a restin la ultime forme finanziarie peade al teritori. In ce tiermins vignarano a mudâsi?”. La pôre e je che ancje par chestis realtâts piçulis ma impuartantonis che a stan dongje aes comunitâts il destin al sedi za scrit: e che a sedin destinadis a scjampâ ancje lôr inaltrò. “No volìn platâ che par int come nô che e fevele di democrazie partecipade e di prossimitât al è strani viodi une cuistion cussì leade al destin des nestris impresis e dai nestris citadins frontade tal cidinôr dai partîts e dai operadôrs economics. Nus plasarès invezit une discussion publiche su chest come su altris temis, tant che la gjestions dai bens comuns e dai servizis publics di rêt. O fevelarìn di chest cuntune schirie di intervents che o stin prontant pes setemanis che a vegnin”.


text:
GFS 7.2006
Ricercjis
- Sandro Sillani, Lis politichis de cualitât dai produtôrs e il pricing dai detaiants: il câs de mîl
- Giorgio T. Bagni, Carlo Cecchini, Francesca Copetti, Insegnament e aprendiment de matematiche intune situazion di bilenghisim
- Emanuela Gobbi, Romano Locci, Un nâs eletronic par pandi intosseaments di mufis
- Manola Romanò, Alessandra Burelli, Il malstâ emozionâl dai fruts cun disturps specifics dal lengaç. Cemût che lu percepissin i gjenitôrs
Rassegnis
Recensions
- Brad Sullivan, Wordsworth and the Composition of Knowledge: Refiguring Relationships Among Minds, Worlds and Words (Giovanni Nimis)
- Tom Demarco & Timothy Lister, Peopleware (Gianluca Franco)


text:
Sintît cheste, e je miôr di une barzalete. Si visìno ben di dut chel che nus àn contât cuant che a àn fat a tocs e svendût grant part dal sisteme creditizi regjonâl (Bancje dal Friûl e Popolâr Udinese prin di dut, e po la Bancje popolâr di Pordenon e la Crup, ladis a finî in timps e mûts diviers a grups nazionâi)? La storie dal “nanisim” dal sisteme locâl, de dibisugne di cirî agregazions, di cressi par frontâ i gnûfs senaris di un mont simpri plui globâl e competitîf e podê judâ miôr il teritori? Dopo e rive la crisi e… sorprese! Anzit, sorpresute!
A contânus cheste storiute simpatiche e je la Bancje di Italie, che intal so rapuart su la economie regjonâl dal F-VJ 2013 (presentât di resint), dâts ae man, nus dissegne une altre realtât. “In F-VJ lis bancjis locâls a àn rivistît in maniere tradizionâl un rûl di rilêf – e sclarìs Bankitalia –. Dilunc dal periodi de crisi, i prestits erogâts des bancjis locâls a àn mostrade une dinamiche cuasi simpri superiôr a pet di chê di chei altris intermediaris… Dal 2007 la cuote dai prestits des bancjis locâls e je cressude di plui o mancul cuatri ponts percentuâi; la incressite e à interessât sedi lis fameis sedi lis impresis e e je stade plui intense par chestis ultimis”.
Si podarès obietâ che forsit lis bancjis locâls a àn aumentade la lôr cuote di marcjât magari midiant operazions pericolosis che i istitûts “no locâi” a àn vût miôr evitâ: ma ancje chi Bankitalia nus dîs che “tra il 2007 e il 2013 il decjadiment (il tas di gnovis soferencis sui prestits vîfs) pai prestits erogâts des bancjis locâls al è cressût dal 1,3 al 3,4%” – cuntune acelerazion fuarte intal ultin an – intant che “intal stes periodi pes bancjis no locâls al è cressût dal 1,1 al 3,7%”. Insume, lis bancjis locâls no son stadis plui “cence scrupui” dai grancj istitûts nazionâi, ma dal sigûr a àn judât plui il teritori. E soredut il tiessût produtîf fat di impresis piçulis e une vore piçulis.
Nus al conte simpri Bankitalia: lis bancjis locâls ae fin dal 2013 a detignivin une cuote di marcjât dal 30,5%. Dal 2007 al an passât, la cuote di marcjât relative ai finanziaments aes fameis e je passade dal 26,1 al 28,7%, chê relative aes impresis intal complès dal 26,5 al 31,6% (intal detai: piçulis impresis, dal 39,7 dal 2007 al 45,8% dal 2013; mediis e grandis, dal 22,4 al 27,1%). Insume, a sostignî la economie – che in regjon e je fate pe cuasi totalitât di piçulis e microimpresis – al è tant dispès il credit locâl, il Davide cuintri Goliath.
E je dopo une altre considerazion. Simpri Bankitalia nus informe che ae fin dal 2013 a jerin presintis in regjon cun propris sportei 33 bancjis no locâls (5 cun sede in regjon) e 24 bancjis locâls (17 cun sede in regjon: di chestis, 15 a son Bcc, une la Popolâr di Cividât); dai 908 sportei bancjaris, cuasi i doi tierçs (594 cuintri 314) a son di bancjis no locâls. Che, dal 2007 a vuê, a àn viodût restâ in sostance stabii i rapuarts di finanziament par sportel bancjari (di 735 dal 2007 ai 729 dal 2013, cuintri i 528-493 dai istitûts locâi), ma aumentâ in maniere considerevule il numar di conts di dipuesit par sportel bancjari (passâts di 1.372 dal 2007 ai 1.677 dal 2013, par ce che al tocje apont i istitûts no locâi; intant che a son lâts jù di 1.198 a 1.075 chei dai istitûts locâi). In pratiche, al pâr di capî, intant che lis bancjis locâls si “esponin” sul front impleis, lis bancjis no locâls a continuin invezit a sburtâ su la racuelte. Si sa che il Friûl al è stât simpri un teritori “interessant”, sot chest aspiet. Dome che i sparagns dai furlans a van a miorâ i belançs dai istitûts che no son locâi e che a pain lis tassis inaltrò, duncje cence un benefici diret pe Regjon, che lis sôs cassis a vain za avonde.
Il ritrat dal credit regjonâl in timp di crisi che nus ufrìs Bankitalia al pues jessi un bon element di riflession… Lis bancjis a son pierdudis, lis multiutilities ancje; sul setôr dal lat e dai siei derivâts, par cumò, si à metût un “blec”. La esperience nus insegne che la storie si ripet: a ce tocjaraial cumò? Di sigûr al è che, stant i precedents, o tornarìn a colâi. ❚
✒ Linux
Bankitalia aie cambiade idee?............
Sintît cheste, e je miôr di une barzalete. Si visìno ben di dut chel che nus àn contât cuant che a àn fat a tocs e svendût grant part dal sisteme creditizi regjonâl (Bancje dal Friûl e Popolâr Udinese prin di dut, e po la Bancje popolâr di Pordenon e la Crup, ladis a finî in timps e mûts diviers a grups nazionâi)? La storie dal “nanisim” dal sisteme locâl, de dibisugne di cirî agregazions, di cressi par frontâ i gnûfs senaris di un mont simpri plui globâl e competitîf e podê judâ miôr il teritori? Dopo e rive la crisi e… sorprese! Anzit, sorpresute!


text:
«Tal imprin Diu al creà cîl e tiere.
Ma la tiere e jere un vuluç e vueide, gnot fonde e jere sul mâr, e il spirt di Diu al svualampave parsore des aghis.
Diu al disè: “Ch’e sedi la lûs” e la lûs e comparì.
Diu al viodè che la lûs e leve ben e al metè la lûs di une bande e il scûr di chê âtre.
Diu al metè il non di dì a la lûs e di gnot al scûr. E passà une sere e une buinore: prime sornade.
Diu al disè: “Che si planti la volte dal cîl tal mieç des aghis e ch’e dividi chestis aghis di chês âtris”. E cussì al sucedè.
Diu al fasè la volte dal cîl ch’e divît lis aghis ch’a son sot de volte dal cîl di chês ch’a son sore de volte dal cîl, e Diu al metè a la volte il non di cîl.
E passà une sere e une buinore: seconde sornade.
Diu al disè: “Lis aghis ch’a son sot dal cîl ch’a s’ingrùmin dutis in tun puest e ch’al vegni fûr il teren” e cussì al sucedè.
Diu al metè il non di tiere al teren e il non di mâr a lis aghis ingrumadis, e Diu al viodè ch’al leve ben».
Un dai criteris par definî lis lenghis (valadì cuant che une fevele e je lenghe e no dialet) e, duncje, rispuindi a la domande (che e pues someâ banâl, ma banâl no je): «tropis sono lis lenghis intal mont?» al è chel di considerâ lenghis dutis lis fevelis che a àn a disposizion une traduzion del Bibie. A jerin 760 intal 1979 seont la Aleance bibliche universâl; a saressin cirche 2000 intal 1998, seont il Centri internazionâl pal studi dal plurilinguisim di Austin, intal Texas.
O pensi che a sedin vonde chestis considerazions par valutâ la impuartance di cheste opare di pre Toni Beline, la traduzion integrâl de Bibie par furlan. Pre Checo Placeran al sustignive che un popul che al à la Bibie inte sô lenghe al è tant che un om cul cjapel sul cjâf.
Ma a son ancje altris mutîfs. La lenghe furlane e à un biel numar di poetis di valôr, ma e je puare di buine prose. Alore la traduzion de Bibie e ven ancje a taponâ cheste buse. La lenghe todescje e fasè un salt di cualitât che le invià viers ce che e je in dì di vuê, propit cu la traduzion de Bibie di bande di Martin Lutâr.
Al è un episodi inte Bibie, chel de torate di Babêl (Gjenesi 11), dulà che al somee che la pluralitât des lenghis al sedi un cjastic di Diu cuintri dal om e de sô supierbie. E se lu leiessin intune altre maniere? Valadì che Diu al bute jù chê torate propit parcè che nol vûl che su la tiere e sedi une sole lenghe, un sôl impêr, une sole culture, nol vûl che e sedi scancelade ogni diviersitât.
Alore Babêl no sarès une maledizion, ma une biele benedizion, la benedizion de varietât e de ricjece des lenghis.
O crôt che pre Toni al sarès dacuardi.
Laurin Zuan Nardin
LA FABRICHE DAI… LIBRIS – pre Toni Beline e pre Checo Placerean, “La Bibie”............
«Tal imprin Diu al creà cîl e tiere.


text:
Si podarès dî di dut dal formât produsût de Rai Regjonâl pal Friûl Vignesie Julie, che si scolte pe radio, dal lunis al vinars. Si clame «Vuê o fevelin di…», al è za lât in onde in forme sperimentâl tal 2008, cumò al larà indevant par dut il 2009. La regjie e je par cure di Claudia Brugnetta e di Tullio Durigon, e a vuê i condutôrs a son Antonella Lanfrit e Alessandro Montello, ma a gambiaran ai prins di Març. E je la formule che lu proviôt. Rotazion di gjornaliscj (contratualizâts a blocs di pontadis), oms e feminis che cussì a puedin alternâsi tai doi bocons di trasmission: il prin – des 12.20 aes 12.30 – che al cjape dentri la atualitât a 360 grâts, il secont – des 15.15 aes 15.30 – che al è une sorte di tierce pagjine. Il sucès al dipent massime di lôr e di cemût che si metin devant dal microfon, par vie che il formât nol è nuie di gnûf, ni di origjinâl. Al è il classic aprofondiment ae radio cuntun ospit in studi o al telefon. Un pôc «Otto e mezzo», un pôc «Undici e trenta», un pôc «28 minuti»: une mignestre che se e à il condutôr sbaliât e riscje di diventâ penze e indigjeste. Al moment, si scuen dâ at che e je ben servide – par esempli – di Antonella Lanfrit, che si indi cognòs il curriculum e la predisposizion pal mieç. Si sa che jê e je teoriche di une radio soredut scrite. E di fat chest al zove sul so furlan, pratichementri perfet. Ma la radio e je ancje spontanitât, ritmi: une sorte di rap fevelât. Par esempli, il fat che e proponi un model masse perfet al riscje di penalizâ il prodot sot dal profîl de vivarosetât. E varès di lassâsi lâ un pôc di plui. Insome, chest «Fevelìn» al è il spieli di un model di radio che al gafe un ciert public, ma no dut.
DÂTS DI SCOLTE_ Te conference stampe di presentazion, il diretôr de sede Rai regjonâl Roberto Collini al à presentât i dâts di scolte tant che cjarte tornesôl di un sucès, come che si à za scrit su La Patrie dal mês stât. Tai sîs mês di sperimentazion, a son stâts 280 mil i scoltadôrs, cuntun share regjonâl dal 18,6%, cuintri de medie nazionâl dal 9%. Sucès soredut sot misdì, consolidament invezit tal secont bloc. No covente jessi Mannheimer (sociolic espert di rilevazions statistichis; NdR) par capî che il pic di audience al sedi leât al fuart «tîr» che a garantissin il Gjornâl radio nazionâl di misdì e chel regjonâl des 12.10. E po: ae fonde dal program e sta une convenzion jenfri Rai e Regjon, un acuardi che al previôt un investiment pal 2009 di 280 mil euros. Pussibil che cun ducj chei bêçs no si rivi adore di cjatâ formâts plui origjinâi e titui plui decents? Pussibil che in ete di web 2.0 e podcasting o sedin ancjemò sierâts tai confins regjonâi, cence pussibilitât di discjamâ/scoltâ chescj programs di internet?
OSCAR PUNTEL
__________________________________
ERRATA CORRIGE SUL NOTIZIARI DE PROVINCIE DI UDIN
Su la Patrie di Zenâr, te rubriche «Tal etere» o vin fevelât de trasmission gjornalistiche realizade de Provincie di Udin, intervistant Anna Casasola. Magari cussì no, o vin scrit il titul di un altri progjet e no il non atuâl de trasmission che al à «Contile juste» e no «Lis gnovis». Si scusìn cu la Aministrazion Provinciâl di Udin pal erôr.
CULTURE – Vuê o fevelìn di… «Vuê o fevelìn di…»!............
Si podarès dî di dut dal formât produsût de Rai Regjonâl pal Friûl Vignesie Julie, che si scolte pe radio, dal lunis al vinars. Si clame «Vuê o fevelin di…», al è za lât in onde in forme sperimentâl tal 2008, cumò al larà indevant par dut il 2009. La regjie e je par cure di Claudia Brugnetta e di Tullio Durigon, e a vuê i condutôrs a son Antonella Lanfrit e Alessandro Montello, ma a gambiaran ai prins di Març. E je la formule che lu proviôt. Rotazion di gjornaliscj (contratualizâts a blocs di pontadis), oms e feminis che cussì a puedin alternâsi tai doi bocons di trasmission: il prin – des 12.20 aes 12.30 – che al cjape dentri la atualitât a 360 grâts, il secont – des 15.15 aes 15.30 – che al è une sorte di tierce pagjine. Il sucès al dipent massime di lôr e di cemût che si metin devant dal microfon, par vie che il formât nol è nuie di gnûf, ni di origjinâl. Al è il classic aprofondiment ae radio cuntun ospit in studi o al telefon. Un pôc «Otto e mezzo», un pôc «Undici e trenta», un pôc «28 minuti»: une mignestre che se e à il condutôr sbaliât e riscje di diventâ penze e indigjeste. Al moment, si scuen dâ at che e je ben servide – par esempli – di Antonella Lanfrit, che si indi cognòs il curriculum e la predisposizion pal mieç. Si sa che jê e je teoriche di une radio soredut scrite. E di fat chest al zove sul so furlan, pratichementri perfet. Ma la radio e je ancje spontanitât, ritmi: une sorte di rap fevelât. Par esempli, il fat che e proponi un model masse perfet al riscje di penalizâ il prodot sot dal profîl de vivarosetât. E varès di lassâsi lâ un pôc di plui. Insome, chest «Fevelìn» al è il spieli di un model di radio che al gafe un ciert public, ma no dut.


text:
SPAGNE
Un guvier gnûf a Madrid e un guvier, finalmentri, ancje a Barcelone. Te croniche des ultimis setemanis al è ancjemò in evidence ce che al nas dentri dal Ream di Spagne, là che Mariano Rajoy al à pierdude la sô sente di premier, che cumò e je ocupade dal socialist Pedro Sánchez, e passe cuatri mês e mieç dopo des elezions autonomichis dai 21 di Dicembar stâts, la “Generalitat de Catalunya” e à rivât finalmentri a vê il so gnûf president e il so gnûf guvier. Cun di plui, a nivel statâl, e va dilunc la competizion par cui che al è – e che si mostre – plui patriotic e nazionalist tra lis fuarcis politichis implicadis, in maniere direte, prime il PP e cumò il PSOE, o indirete, cun riferiment ae poie esterne che i devin a Rajoy sedi i socialiscj sedi Ciutadanos.
Ator de metât dal mês di Mai propit la fuarce politiche colôr naranç, vuidade di Albert Rivera, e à fat un altri pas une vore decîs in chê direzion cul lanç de plataforme España Ciudadana, che te forme e te sostance e met dongje ducj i mîts e dutis lis ipocrisiis propagandistichis di chel nazionalisim populist che si declare «civic», «patriotic» e «cuintri dai nazionalisims e dai populisims». L’intindiment al è clâr: fracâ ancjemò di plui il pedâl dal fanatisim nazionalist cun chê di canibalizâ il PP di Mariano Rajoy, butât in zenoglon di scandui e coruzion.
Juste daûr dai contignûts, tes passe mil e 687 pagjinis de sentence dade fûr de “Audiencia nacional” in cont di chel che lu clamin l’afâr Gürtel, che al tocje une vore a fuart il PP, il PSOE al à presentât une mozion di censure cuintri dal premier. Il prin di Jugn, il parlament spagnûl al à fat bon chel document e il guvier Rajoy al à scugnût fâ Sant Martin. A àn votât a pro de mozion 180 di lôr – PSOE, Podemos, nazionaliaris bascs e catalans di centri (PNV e PdeCat) e di çampe (ERC e EH Bildu) e progressiscj autonomiscj valenzians (Compromis) e des Canariis (NC) -, intant che i contraris a son stâts 169 (PP, Ciutadanos e i conservadôrs regjonaliscj de UPN e dal Foro Asturias) e si à vude dome une astension: chê di Ana Oramas de Coalición canaria.
Il puest di Rajoy cumò lu à cjapât propit il leader dal PSOE, Pedro Sánchez, a cjâf di un guvier di transizion, là che lis ministris a son in maiorance rispiet ai ministris, che al promet di meti in vore une decise discontinuitât rispiet al esecutîf di prime. Une des cuistions su la taule e je chê dai rapuarts cu la Catalogne, che il gnûf guvier di Madrid al dîs di volê frontâ cul dialic. Cheste posizion e je stade palesade di Sánchez in diviersis declarazions e le à pandude ancje la gnove ministre che e varès di stâi daûr, Meritxell Batet Lamaña, che za vie pai mês passâts e veve criticât Rajoy pe sô sielte di frontâ la cuistion catalane dome sul plan judiziari.
Cundut achel, par vie che il PSOE fin chê altre dì al poiave cu la sô astension propit il guvier Rajoy e stant che la plui part dal partît e spartìs chel stes ategjament nazionalist, no si sa se si movarà pardabon alc. Lu conferme la sielte, tant che ministri dai afârs forescj, dal socialist catalan, president dal Parlament european dal 2004 al 2007, Josep Borrell, che vie pe Sierade dal 2017 al jere in prime linie, dongje di Mario Vargas Llosa, tes iniziativis cuintri dai indipendentiscj.
Nol è dome un gnûf incuilin li de Moncloa, ma a ‘nd è un ancje tal Palau de Generalitat. Cun di fat, il Parlament de Comunitât autonome de Catalogne, inte sentade dai 14 di Mai, cun 66 vôts a pro (chei di ERC e di Junts x Catalunya), 65 cuintri (ducj i unioniscj spagnûi, dai Ciutadanos al PP) e cuatri astignûts (i “diputats” de CUP), al à elet Quim Torra, scritôr e editôr une vore dongje dal ex president esiliât Carles Puigdemont.
Torra al è calcolât tant che un catalanist “dûr” e pôc diplomatic. Propit par vie dal so caratar, des oposizions i àn fat cuintri daurman, cun riferiment a cualchi so vuitade fate timp indaûr, che e je stade definide «antispagnole» e fintremai «raziste». Cundut dal scuintri dialetic, che al somee chel jenfri un bo che i dîs al mus che al à i cuars, Torra no si à scomponût masse e tal zîr di cinc dîs al à metût adun il so esecutîf.
Inte scuadre di guvier a son cjapâts dentri ancje ministris che a son in preson preventive, tant che Jordi Turull e Josep Rull, tornâts a jessi nomenâts pai referâts de Presidence e de Gjestion dal teritori, o ben che a son in esili te Belgjiche, tant che Toni Comín e Lluís Puig, titolârs un de Sanitât e chel altri de Culture. A Madrid a vevin batiât daurman chês nominis «une gnove provocazion», ma almancul su chest cantin il gnûf esecutîf spagnûl al varès di vê un ategjament diferent. ❚
Marco Stolfo


text:
Cuan’ che ere piçula nôs canais avean tanta libertà.
La matina dhian a scuola e al dopomesdì podean dhî in giru pal paeis o su pai cuoi a tole ciclamins. A pensae ben fean ancja robis un pôc pericolosis…
A me ven in mente che, cuan’ ch’al cuminçava a fâ cjalt dhian a vede al zardin de la Centrâl ch’al era sempre ben curà e plen de flours.
Da uvì dhian fin sul “Bacin” dulà che par fortuna nessun de nôs a colava dentre e tornant indavour, par un’altra strada, fean al bagnu inta li poscjis de aga bassa che i se formava tra i salts del cjanal.
Stean uvì a dhuâ inta li vascjis fin che avean voia.
Cualche volta podean dhî dentre la cjasa del capo centrâl, passean tra tanti puartis e man man sintian un rumour fuart tant che no podean ne parlâ ne sintî.
Çamò voi cuan’ che vai in Centrâl (a è diventada un museo), in ocasion de cualche mostra o de cualche altra fiesta, a me par de sintî l’aga che curint dentre i tubus a feva girâ li palis de li turbinis.
In chê volta no saveve che al “rumour” ch’al me sturdiva al cja e li vorelis al aveva impiâ, par la prima volta, li lampadinis dei lampions de la plaza San Marc de Venezia.
✒ Patrizia Cossutta.
Test scrit in variante malnisiane di Patrizia Cossutta, mestre di Malnîs. Si ringrazie Pier Carlo Begotti pe colaborazion.
Note su la grafie: in cualchi variante furlane dal Friûl Ocidentâl par peraulis tant che “zovin” si dopre il sun “d” al puest di chel de “z” che al ven segnât cul digram “dh”. In cheste variante, o ricuardìn che nol esist il sun “palatâl” e la “j” si lei come e fos une i normâl (cian e giat).
_______________________________
La storie de centrâl
Dal 1900 al 1905 plui di doi mil minadôrs, pichepieris, muredôrs, cjarpentîrs e puartadoris a àn lavorât ae costruzion de grande struture che e puartà la iluminazion publiche a Vignesie. Maestose te Pedemontane pordenonese, la Centrâl idroeletriche “Antonio Pitter” di Malnîs, tal comun di Montreâl, e je un esempli ecezionâl di architeture industriâl dai prins dal Nûfcent. In funzion fin al 1988, e je sorevivude a dôs vueris mondiâls e al taramot dal 1976. Vuê al è un museu gjestît dal “Science Centre Immaginario Scientifico” (www.immaginarioscientifico.it), li che si puedin viodi conservâts in maniere perfete i machinaris origjinariis, simbui de aventure tecnologjiche che e fasè dal torint Ciline une straordenarie font di energjie pal Venit e pal Friûl. Pecjât dome pal cjanâl che al dave dongje la aghe de centrâl, lassât bandonât di chê volte tal mieç dal paîs, che tancj malnisians a volaressin viodi biadelore bonificât. (Nat. Gar.)
La Centrâl | La storie de centrâl............
Cuan’ che ere piçula nôs canais avean tanta libertà.


text:
Afriche
L'Afriche e je un dai cinc continents, il tierç plui grant dal mont, cuntune superficie di 30.300.000 km2 e une popolazion di plui di 600 milions di abitants.
Gjeografie[cambie | modifiche il codiç]
I siei limits fisics a son a nord il mâr Mediterani, a est il mâr Ros, a est e a sud l'Ocean Indian e a ovest l'Ocean Atlantic. Al è unît cu la Asie midiant l'istmi di Suez e separât de Europe dal stret di Gjibraltar. Fûr che te zone dal Golf di Guinee, lis cuestis a son a vonde bassis e regolârs. L'Afriche e comprint ancje lis isulis di Madagascar, lis Canaris, Cjâf Vert, Socotra, Zanzibar, la isule Reunion e lis Comoris, oltri a une vore di altris isulis e arcipelacs plui piçui.
Lis monts principâls a son il Kilimanjaro e la Mont Kenya, ducj e doi inte Afriche orientâl e che a superin i 5.000 metris di altitudin. Di chê altre bande, in Afriche a si cjatin doi deserts bocons, chel dal Sahara, tal nord, e chel dal Kalahari, tal sud. I flums plui impuartants a son il Nîl (il plui lunc dal mont), il Congo, il Niger e il Zambesi. Par ce che al rivuarde i lâts, i plui cognossûts a son il lât Victoria, il lât Malawi e il lât Tanganica.
Isulis[cambie | modifiche il codiç]
Lis isulis de Afriche a son piçulis, fûr che il Madagascar, che cui siei 595.230 km² e je la cuarte isule plui grande dal mont (daspò de Groenlande, Gnove Guinee e dal Borneo). E je logade tal sud est de cueste dal continent, di cui e ven separade dal canâl di Mozambic (larc 400 chilometris dal pont plui stret). Pe sô struture, pe flore e pe faune, e rapresente un pont di union tra l'Afriche e la part meridionâl de Asie. A est dal Madagascar a si cjatin lis isulis di Maurizi e la isule Reunion; a est-nord-est dal Cjâf Vuardefûc (Cuar d'Afriche) e je logade la isule di Socotra, sot dal control dal Yemen. A nord-est dal continent a son i arcipelacs di Cjâf vert e des Canaris, di origjinis vulcanichis (come ancje lis altris piçulis isulis tal Golf di Guinee.


text:
A.D. 1974
La stanzie e je frede ta chest mês di Zenâr. Jo no sai cemût che a fasin a resisti i selvuçans. Jo no sai cemût che io stes o rivi a resisti. O vin dome un covertôr blanc parsore dal ninsûl.
Doi jetuts. Jo e Jano. Un par jet. Oglala al è cui nonos a recitâ lis litaniis ora pro eis tal jet grant ta chê altre stanzie de cjase coloniche.
O feveli de la cometa del secolo.
O soi un astronom in potence e, ancje se o fâs lis elementârs, o sai dut dal systeme solâr e o cjali pe television ducj i documentaris di astronomie. O sint i suns stelârs e o soi plen di maravee pai nûi di stelis.
La comete Kohoutek e varès di jessi une vore visibil ma jo no ai ancjemò viodût nuie. Me pari al à dit di vêle viodude e jal à dit a Diego, chel des stelis.
O spieghi dut a Jano prime di indurmidîmi.
Une volte al jere vignût un grant aiaron e i scûrs si vierzevin. No vevin ni altri par parâsi. Ma o stoi fevelant dai agns ’50. Il nono al rivà cuntun toc di filistrinat a peâ chei scûrs.
Cumò o sin avonde parâts, se no altri a son i veris. Ma chel piçul covertorut blanc no nus riscjalde par nuie. Si resist.
O soi un mestri, ancje se o ai dome 11 agns.
Pecjât no vêle viodude, chê comete. Rivade dongje dal Soreli al devi di jessi sucedût alc… no si le viodeve plui tant ben.
A passin i agns.
O sin tal 2016.
O ai une stanzie riscjaldade. O soi plen di cuviertis e di maions. Ma o ai tant frêt.
O ai in man un libri di astronomie.
O ai viodût une grande comete tal ’97.
O ai tante pôre.
Il mont lu viôt dut cuintri di me.
di Checo Tam
#931


text:
Visite A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL24 di Setembar 2015
Sabide ai 17 di otubar dal 2015
A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL
Visite
a Zui ae Mostre sui Celts,
a Dinvilin ae basiliche paleocristiane dal Cuel di Çucje,
in Guart ae Plêf di S. Marie e al museu.
Si partìs aes 8.00 in coriere di Vençon (plaçâl des Scuelis); fermadis: aes 8.15 al Hotel Carnia e aes 8.30 a Tumieç (in Via 25 Aprile denant de pissine).
Aes 9.00 a Zui tal museu civic visite ae mostre sui Celts. Tor lis 11.00 a Dinvilin sul Cuel di Çucje visite ae basiliche paleocristiane.
Si guste insieme in Aplis. Dopomisdì visite ae Plêf di S. Marie in Guart e al museu.
Si partìs par tornâ a cjase tor lis 6.00 sore sere.
A coriere complete, gustâ, bigliets e guide de mostre comprendûts, si spindaràn sui 30 euros parom.
Par metisi in note visâ pre Roberto (tel. 0432 985032; cel. 3498024017; e-mail: xyybe@tin.it) o pre Romano (tel. 0432 956010; cel. 3336708704)
40sin di Glesie Furlane27 di Lui 2015
Domenie ai 23 di avost, aes 6 sore sere
a Zui inte Plêf di Sant Pieri
a sierâ il 40sin di Glesie Furlane:
cjantâts Gjespui, a vignaràn presentadis
lis ativitâts di chest an e i progjets pal 2016.
La serade si concludarà lì de Polse di Cougnes.
Avôt dal Friûl ai Sants Ermacure e Furtunât01 di Lui 2015
Domenie ai 19 di Lui, aes 6 sore sere
si cjatarìn a Aquilee inte Basiliche Mari
pal avôt dal Friûl ai Sants Ermacure e Furtunât.
Al presiedarà la concelebrazion bons. Giordano Cracina, prevost di Zui.
La liturgjie e sarà compagnade dal coro "Rosas di mont" de Plêf di Guart.
LA FABBRICA DEI PRETI di Giuliana Musso alla Corte di Osoppo18 di Mai 2015
"Glesie Furlane" in colaborazion cun "Aná-thema Teatro"
e à il plasê di invidâus
te sale "La Corte di Osoppo", a Osôf in vie XXII Novembre 3
vinars ai 5 di jugn 2015, as 20.30
a la rapresentazion di Giuliana Musso
"LA FABBRICA DEI PRETI".
Il biliet al coste 10 euros e si puè prenotâlu telefonant al 0432 985032.
Incuintris di Vençon: TAL VIII ANIVERSARI DI PRE ANTONI BELINE08 di Avrîl 2015
Domenie ai 26 di avrîl dal 2015, as 4 sore sere a Vençon inte sale Patriarcje Bertrant
la prof. Liliana Ferrari, de Universitât dai Studis di Triest,
e presentarà
il libri di Mauro Della Schiava: “Restâ cu la int”,
che al conte l'esperience di “Glesie Furlane" juste tal 40esim de nassite dal grop.
Inte ocasion a vignaràn presentadis ancje lis ultimis dôs publicazions
de Opera omnia di pre Antoni Beline: “Tiere di confin” e “Letaris 1”.
As 17.30 in domo la messe tal VIII anniversari de muart di pre Antoni.
Incuintris di Vençon03 di Març 2015
A Vençon, Domenie ai 22 di març dal 2015
Il prof. Gabriele Pelizzari, de Universitât dai Studis di Milan,
al presentarà:
GLESIE DI POPUL O DI INDIVIDUIS?
Riflessions e cautelis sul gnûf umanisim cristian.
As 3.00 dopomisdì si cjatarìn in domo pai Gjespui cjantâts;
as 3.30 e sarà la relazion te sale Patriarcje Bertrant in canoniche.


text: “Preseâts Deans, la Prime Vuere Mondiâl pe Italie e à vût scomençât tal 1915 li che par un toc dal nestri Friûl Vignesie Julie di vuê e à vût tacât juste cent agns indaûr, ai 28 di Lui 1914, sot des bandieris dal imperi asburgjic. Fâur i onôrs bielzà di cumò, ducj insiemit, de Cjargne insin jù tal Cjars, a chei nestris muarts in divise austriache-ongjarese o taliane o ribei tal just cuintri di chês monturis, al vûl ben dî declarâ ore presint une idee di comunitât regjonâl e transconfinarie parsore di confins imponûts de Storie une volte e in vuê su cheste nestre crosere di Europe li che la antighe Mari Aquilee par seculorum e à vût cirût di meti dongje gjernaziis diviersis. Ve che, alore, par simbul, ai muarts in vuere di chê localitât, nestre ilustre comunitât lidrîs, vuê ai 28 di Lui 2014, lis fradaiis che si firmin a dedichin dal sigûr un moment di comemorazion li de Capele dai Muarts in Vuere a Udin, capitâl taliane de Prime Vuere, cul prudêl morâl de federazion provinciâl udinese dal Istitût nazionâl talian dal Galon Turchin jenfri decorâts al valôr militâr e in cunvigne particolâr cul Club UNESCO di Udin, cu la Confraternite citadine dal Crist il Coordenament Citadin dal Borc de Stazion di Udin, presinte la sorestanzie comunâl. In chê date culì, stimâts Sindics, si Ur spedìs vie ancje a Lôr un apel civic culturâl confasint, cul avôt juste che lu sparnicin tra i Lôr paisans e lis clapis sociâls che A àn pal teritori, un apel – une letare vierte, scrite par inglês e tes cuatri lenghis primariis de regjon foroiuliane (talian, furlan, sloven, todesc), cun tant di dediche par latin – za spedît ai plui alts sorestants des tieris fatis sûrs une volte dal storic Patriarcjât di Aquilee, vâl a dî Presidents e Governants di Austrie, Cravuazie, Gjermanie, Italie, Ongjarie, Slovenie e Svuizare cu lis sorestanziis ancje dai Stâts austriacs di Alte e Basse Austrie, Carintie, Purghie, Solpurghie, Staiar, Tirol e Viene; des conteis cravuatis di Bielovarie e di Bilagorie, di Carlevarie, Crapigne e Zagorie, di Copronisie e Crise, di Istrie, Mieze Muranie, Posec e Sclavonie, Litorâl e Mont, Sisse e Moslavine, Varavize e Podravine, Varasdine, Zagabrie provincie e Zagabrie citât; dal Stât bavar gjermanic e dai siei distrets di Alte e Basse Bavarie, Paladine Alte e Svabie; des conteis ongjaris di Comarine e Strigonie, Gjovarine, Mosone e Odemburghe, Somodie, Vase, Vesprine, Zale e citâts autonomis di Capovarie, Canisie, Gjovarine, Odemburghe, Savarie, Totabanie, Vesprine e Agarsecje; des regjons talianis di Friûl Vignesie Julie, Lombardie, Trentin e Tirol di Misdì, Venit e provinciis di Belum, Bolçan, Com, Gurize, Lec, Mantue, Monze e Briance, Padue, Pordenon, Rovigo, Sondri, Trent, Trevîs, Triest, Udin, Varês, Vignesie, Verone e Vicence; dai municipis citadinis slovens di Citât Gnove, Cjaudistrie, Cragn, Gurize Gnove, Lubiane, Morpurghe, Petovie, Sabote Muranie, Velenie, Vindiche e Zili e compagn dai cjantons svuizars Grison e Tissin. Calcolant di fâ alc ben acet, costrutîf sul pont culturâl e civîl, e sperant intun mot di cunvigne, si mandin cun cheste i salûts plui zentîi e rivuardôs”. Ve ca il test dal scrit spedît vie in chê ricorence dal president dal Moviment Civic Culturâl Alpin-Adriatic del Fogolâr Civic e dal Circul Universitari Furlan de Academie dal Friûl, prof. Alberto Travain, “al particolâr bon acet dai Sindics dai Comuns dal Friûl Vignesie Julie” e par cognossince ai gjornâi de regjon, cu la prionte di un apel civic culturâl, inviulât des fradaiis in note e firmât in place un secul daspò de Prime Vuere. Un “riclam civic dal Friûl pai 100 agns de Prime Vuere Mondiâl” destinât “ai nestris popui jenfri Donau e Adriatic” e indreçât a “preseâts sorestants e int de regjon storiche culturâl alpine-adriatiche” che si ur à professât trop che “chel di mudâ diferencis in divisions su la crosere de Europe, jenfri des Alps e dal Adriatic, salacor al è stât il piês delit che i nazionaliscj vincidôrs de Prime Vuere a vedin imbastît cuintri des nestris tieris e dai nestris popui, sul imprin tirâts dongje dal antîc e gloriôs Patriarcjât di Aquilee” zontant la pocade “tornìn, po, a tirâ fûr la storie che nus met adun!”. Un tant cu la date “Udin, ai 6 di Lui 2014, devant dal Palaç Patriarcjâl, te zornade de memorie civiche euroregjonâl alpine-adriatiche (263. inovâl che al è stât butât jù il Patriarcjât di Aquilee)”.


text:
Epatite c
Definizion[cambie | modifiche il codiç]
La epatite C a è una inflamazion dal flât ch'e à cme cause un virus, clamât virus C da la epatite o HCV. In dì di vuè la Organizazion Mondiâl da la Sanitât e stime ch'a sedin vie pal mont 200 milions di personis infetadis dal virus. Par solit, une volte cjapât il virus, l'organisim uman no'l rive a parâlu vie e la infezion, e duncje la epatite, e devente croniche.
Virologjie essenziâl[cambie | modifiche il codiç]
Il virus HCV al è un virus a RNA, cuntun unic filament a polaritât positive, e al è dotât di ce che al si clame envelope, al ven a stâi di une membrane, derivade da la membrane celulâr da li celulis infetadis, ch'a lu invuluce, lu pare dal ambient di fûr e che e mene in superficie proteinis che il nestri sisteme imunitari al ricognòs e che i monte parsore la rispueste imunitarie cuntri dal virus. L'HCV al fâs part da la famee da lis Flaviviridae, ch'a è diviodude in 3 grops: lis flaviviridae, lis pestiviridae e lis epaciviridae. Tra chescj virus a son atris esemplis di virus che a culpissin l'om: il virus da la encefalite di S. Louis, chel da la encefalite gjaponês, chel da la fiere Dengue e atris incjimò.
Storie naturâl[cambie | modifiche il codiç]
Aromai a si sa che il 90% di chei che a cjapin la infezion da HCV a na guarissin di bessôi e a diventin partadôrs cronics da la infezion. La infezion a è croniche cuant ch'a na si è risolvude tal zîr di 6 mês, chest al è il limit temporâl par la vuarizion. Dibot simpri la persone ch'a ven infetade e no si necuarç dal contagjio, par chist motîf a si dîs che la epatite C acute a è asintomatiche tal 95% dai câs.
Riferiments[cambie | modifiche il codiç]
- The World Health Report 2002. www.who.int/whr/2002
- Update on Viral Hepatitis. AASLD. Post-graduate course 2000
- The Natural History of Community-acquired Hepatitis C in the Unitwed States. N Engl J Med


text:
E à progjetât “Ephemera”, il prin festival di culture imateriâl in Italie, che al va indevant in Setembar
“Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o ai lassât il liceu di Tumieç par chel di Glemone e po Vignesie, Milan, Berlin, Dresde… Cjase, par me, a son ducj i lûcs li che o ai vivût e là che forsit o larai a vivi». E cjase e je la Cjargne, li che «lis mês lidrîs a son saldis, siguris. Il leam cu la mê tiere al è stât simpri une vore fuart, o sint di apartignîi, a bastin un paisaç o un profum par dismovi chel sintî».
◆ Michela Lupieri si ocupe di art contemporanie. E je ricercjadore, curadore di mostris, autore e docente. «O ai vût moments dificii sul imprin e la gavete e je stade lungje, ma o soi contente di ce che o ai fat, e o crôt che no rivarès a fâ altri». Inmagade dai spazis li che la nature e je protagoniste, e je atrate dai lûcs decentrâts: tiere fertile par progjets unics, intun dialic costrutîf cu la storie, l’ambient e la int che in chei lûcs e je a stâ.
«O soi vignude sù intune famee di viodudis culturâls largjis, curiose e vierte ae art, e cui miei gjenitôrs o vin simpri viazât. Viazâ ti vierç il cjâf, ti fâs incuintrâ il no cognossût, il diviers, e, di consecuence, adatâ il to pont di viste. Cun mê mari e gno pari, che mi àn simpri poiade tes mês sieltis, o ai viodût lis primis mostris».
◆ La curadore tumiecine e je cressude dongje dal Prato d’Arte Marzona (Art Park) di Vile di Verzegnis, il prât di art contemporanie ideât dal colezionist Egidio Marzona in terens di sô proprietât, che al met adun oparis di Land Art, Art Puare e Minimalisim fatis di artiscj internazionâi par disvilupâ un dialic tra il costruît e la nature, doprant dispès materiâi locâi. «Fin di frutine, lis instalazions sparniçadis intal prât, cence nissune spiegazion, mi àn incurioside tant di volêlis studiâ e aprofondî, e chest, di fat, al à segnât il gno percors di studis e professionâl».
◆ A Vignesie, Michela e à frecuentât un cors universitari cuntun program didatic inovatîf e stimolant, unic in Italie, che «al ufrive la pussibilitât di confrontâsi cun docents internazionâi, artiscj, curadôrs, critics che a lezion a puartavin la lôr esperience, la lôr voglade su lis robis. E ta chê citât, crosere di culturis e personalitâts in graciis de Bienâl, a son nassûts leams professionâi e di amicizie profonts, che a fasin part ancjemò de mê vite. Daspò de lauree, cuntun grup di coleghis amîs di universitât o vin fondât un coletîf a Florence, o metevin sù mostris in spazis abandonâts pe dibisugne e pe urgjence di fâlu. O vin agjît in paralêl a chel che a fasevin lis istituzions, otignint grancj risultâts. A son stâts agns formatîfs e di cressite, di confronts continuis, di esperiencis di vite condividudis, di viaçs. Tra i tancj, mi impensi chel in Argjentine, che par trê mês – di Buenos Aires al Cile fin ae Patagonie – nus à puartâts a cirî modalitâts alternativis e diferentis de nestre di fâ progjets culturâi, in maniere indipendente e dal bas».
◆ Intal 2018, di là di vê vivût par un periodi a Berlin, Michela si è trasferide a Dresde in gracie di une borse di ricercje intal Archiv der Avantgarden – Egidio Marzona Staatlichen Kunstsammlungen Dresden. «Un spazi di no crodi, che al vierzarà al public in curt: un archivi di ideis, ogjets, oparis di art, ephemera (documents che a contin il procès artistic, ndr) – des Avanvuardiis a dut il Nûfcent – metûts dongje di Marzona intai agns. A Dresde o soi restade trê agns e mi soi confrontade cuntune citât dificile, ancjemò segnade dai bombardaments de seconde vuere mondiâl. Nol è stât facil, ma studiâ une des colezions plui raris che a esistin, insiemi a coleghis di dut il mont e, cun lôr, dedicâmi dal dut ae ricercje, e je stade une esperience fondamentâl. O ai imparât tant e o ai podût colaborâ cun altris istituzions todescjis tant che il Marta Herford Museum. Simpri in Gjermanie, o ai scomençât il gno dotorât in storie de art cuntun progjet di ricercje propit su la colezion Marzona».
◆ La colezion e reste un dai interès principâi e pont fer dal percors professionâl di Michela Lupieri, convinte de «capacitât de art visive di jessi strument di leture di ce che al sucêt, ricercje cui teritoris, relazion cu lis personis che ju vivin e no ogjets estetics fins a se stes». Su chest troi, Michela insiemi a Eleonora Cedaro e Rachele D’Osualdo, e à ideât e progjetât “Ephemera”, il prin festival di culture imateriâl in Italie, che al gjolt, tra chês altris, de poie de Regjon. Sierade la prime part, la seconde si inviarà in Setembar. «”Ephemera” al è nassût de dibisugne di contâ il contemporani e al è stât imagjinât pensant a cinc lûcs simbul ta chest setôr in Friûl-Vignesie Julie – Prato d’Arte Marzona, Vigne Museum, Palaç Lantieri, Librerie Martincigh e Trieste Contemporanea –; par ognidun o vin imbastît une propueste artistiche che e partìs des lôr specificitâts. Chest par dî che in regjon a son realtâts indipendentis che lis lôr diretoris, cun indurance e resistence, si ocupin di produzion e ricercje. E je atente al contemporani ancje cualchi aministrazion, tant che chê di San Vît dal Tiliment che o colabori cun jê dal 2018. Traviers dal festival “Palinsesti”, che al à ancje un premi internazionâl par une gnove produzion di opare publiche pe citât, la art contemporanie e dialoghe di passe trente agns cui siei spazis storics e cui siei abitants. Ma in gjenerâl, a nivel di istituzions, si scomet pôc su la art contemporanie. E sarès bisugne che la classe dirigjente e cjalàs bande professioniscj cun competencis e contignûts, che e fos vision e strategjie, programazion a lunc tiermin, e interès reâl a lavorâ ta chest cjamp».
◆ Cjalant il doman, Michela e à une vore di progjets e di siums, doi su ducj: «vierzi in regjon un centri di ricercje/istituzion sul contemporani e fâ un viaç, di une cueste a di chê altre, intai deserts americans a viodi dal vêr lis instalazions di Land Art sparniçadis li e che, a vuê, o ai cognossût dome sui libris». ❚
:::::::::::::::::::::::::::::::::::::::::::::::
IL PROFÎL
Classe 1983, nassude a Tumieç, li che e vîf, Michela Lupieri e je curadore, ricercjadore, autore indipendente e docente di storie de art contemporanie te Academie di bielis arts “Tiepolo” di Udin. E scrîf par catalics e rivistis di art.
◆ E à studiât Progjetazion e produzion des arts visivis te Universitât IUAV di Vignesie, li che si è laureade cuntune tesi sul Prato d’Arte Marzona (Art Park) di Vile di Verzegnis. E je daûr a fâ un dotorât di ricercje in storie de art ae TU Universität di Dresde cuntun progjet di ricercje su la colezion Marzona.
◆ E je diretore artistiche insiemi cun Eleonora Cedaro, cun Rachele D’Osualdo pe part organizative, di “Ephemera – Festival di culture imateriâl”, un progjet trasversâl di arts visivis, performativis e laboratoris pal cuarp e il cjâf, chest an ae sô prime edizion. Dal 2019 e je cofondadore de Associazion culturâl Amariana, une plateforme dedicade ae ricercje e produzion artistiche contemporanie cun sede a Verzegnis, ative a nivel internazionâl.
◆ Dal 2018 e je te scuadre di “Palinsesti”, festival di art contemporanie a San Vît dal Tiliment, tant che curadore dal premi internazionâl “In sesto”. Intal stes an i è stade assegnade une borse di ricercje al Archiv der Avantgarden – Egidio Marzona, a Dresde. E à colaborât cul dipartiment di ricercje di cheste istituzion fin al 2020.
◆ Intal 2019 e je stade ricercjadore associade pe mostre “Unruly Splendor Design Punk versus Bauhaus” al Marta Herford Museum, in Gjermanie. Tra il 2016 e il 2021 e à lavorât tant che assistente curadore cun “Dolomiti Contemporanee” e “RAVE – East Village Artist Residency” dongje di artiscj zovins e afermâts.
◆ E à vût curât “Trial Version”, progjet urban intai spazis abandonâts di Florence (2011-2015), e “Walking. Art in cjamin”, progjet su la mont de Cjargne al confin cu la Austrie, che al colegave la pratiche dal cjaminâ ae ricercje artistiche, invidant artiscj contemporanis a produsi gnovis oparis pai trois di mont (2016).
◆ E je socie di AWI Art Workers Italia, une associazion autonome e apartitiche che si cjape cure di cui che al lavore intal setôr de art. ❚


text:
Vuê o vin plasê di lassâus cun dôs gnovis, che a interessin la nestre Ostarie e plui di cualchidun dai nestris Contecurtârs.
O stin cjacarant di doi events che si davuelzaràn ducj i doi ae fin di cheste setemane e dulà che o vin il plasê di invidâ ducj, se no altri par saludâsi, prime che al rivi il cjalt e ancje la nestre Ostarie e fâsi un pocje di polse.
La prime serade e je in colaborazione cu la Associazion 1511, che insieme cu la nestre Ostarie Leterarie e à inmaneât une serade dediade al teme dal Grant Riviel dal 1511.
Cu la poie dal Comun di Sedean – Assessorât pe Culture – Sportel intercomunâl pe lenghe furlane – e in colaborazion cu la Pro Loco di Rivis
Joibe ai 16 di Jugn aes 20,45
in localitât “Mulin di Rivis”
Vie Molino Nuovo, Rivis di Sedean
Carli Pup, judât da lis leturis dal Famei (Checo Tam) e dal Ostîr (Raffaele Serafini) di Contecurte, al à metût adun
CONTECURTE 1511, un viaç jenfri storie e narative su la Joibe Grasse dal 1511
Framieç di cualchi toc storic, a si leiarà cualchi conte scrite di pueste par il 1511 e, cuissà, magari cualchi conte inedite.
aes 20,45 in tal cjistiel di Glemone
DÔS LENGHIS,
UNE VORE DI CONTIS…
E ancje chi Checo Tam, Gianfranco Pellegrini e Raffaele Serafini, intune serade di leture di Contis curtis in lenghe taliane e furlane, a cjacararàn di leteradure curte bilengâl, doprant come imprescj “Cuatri stagjons dal an“, “Scûr di lune” e “Corti – Seconda Stagione: l’invasione degli UltraCorti“.


text:
Trevîs
Trevîs al è un comun dal Venit, cjâf lûc de omonime provincie, logât cirche 20 chilometris a Nord de citât di Vignesie.
Gjeografie[cambie | modifiche il codiç]
La citât di Trevîs e je situade te planure venete, 15 chilometris de rive diestre da la Plâf: e je traviersade dal flum Sîl.
Storie[cambie | modifiche il codiç]
La citât e à origjins preromanis, e cu la concuiste de bande dai Romans de Galie Cisalpine, la citât e deventà municipi roman: il non latin al jere Tarvisium.
Cu la cjadude dal Imperi, Trevîs e deventà lûc di contese jenfri i Gotis e i Bizantins. Concuistade poi dai Langobarts, e à vivût un periodi di grande ricjece, cjapant parfin il dirit di bati monede.
Cu la crisi dal sisteme comunâl, ancje Trevîs e passà ae forme di guvier de Signorie; la prime famee a fuerin i Ezzelini, signôrs dal teritori jenfri il 1237 e il 1260.
Tal 1339 si unì ae Republiche di Vignesie, deventant il prin possediment in tiere de Serenissime.
Coinvolzude cun Vignesie tes altris vueris par il primât su la penisule taliane, la citât e fo guviernade dal duche di Austrie jenfri il 1381 e il 1384 par passâ, dal 1384 fintremai al 1388, ai Carraresi. A si riunì di gnûf a Vignesie, deventant une vere e proprie fuartece cuant, tal 1509 e fo dotade de sôs celebris muris, eretis par difindisi dai atacs de Leghe di Cambrai.
Par vie dai sacrificis sopuartadis dai abitants vie par la Seconde Vuere Mondiâl, la citât e fo decorade cu la medaie d'aur al valôr militâr tal 1948.


text:
In memorie di pre Meni Zannier
Juste une setemane indaûr o ai puartât un gno pinsîr ancje a non di Glesie Furlane par memoreâ pre Meni Zannier.
Chi us lassi une part:
Al è cun grant plasê e onôr, ma ancje cun emozion particolâr, che vuê mi cjati chi cun voaltris a ricuardâ pre Meni Zannier.
A non di Glesie Furlane, dal nestri president bons. Roberto Bertossi e gno personâl us puarti il salût e l'agrât par vênus invidâts a intervignî e par vê sielte cheste date par cheste cunvigne: “Rivade la sere al polse il Friûl, te vite si spere un cîl cence nûl. Ma a colp une scosse e fâs tremâ il mont: la tiere e je rosse cul cîl si confont...” al scriveve intune maraveose poesie pre Meni cualchi setemane dopo di chel 6 di Mai dal 1976.
Par lei dut l'intervent, FRACAIT CHI.


text:
Arcje di Noè
La arcje di Noè e je la imbarcazion che Noè al costruì secont lis istruzions di Diu par salvâsi dal diluvi universâl secont la version contade inte Bibie.
Struture[cambie | modifiche il codiç]
In tantis ilustrazions e ven figurade come une barcje, ma in realtât la Biblie la piture come une grande casse dal font plat, lungje cirche 130 metris, largje 22 e alte 13 par un volum complessîf di cirche 40.000 metris cubis. Al è interessant notâ che il rapuart fra le lungjece e le largjece al è di 6:1 e al è il stes rapuart che a doprin i architets navâi di vuê. Didentri e jere rinfuarçade cun doi plans e partant e veve trê puints par une superficie di cuasi 9000 metris cuadrâts. E jere sigurementri dotade ad alt di barconetis par dâi aiar.
Viodût che il comant dal Idiu al jere che e doveve jessi fate di len di resine, si pense che e podarès jessi stade fate di ciprès o len simil. Dute le casse, secont il comant dal Idiu e doveve jessi sfodrade di catram.
La storie[cambie | modifiche il codiç]
E veve une grande sagome, di fat oltri a Noè e la so famee (vot personis in dut), l'Idiu al veve comandât di cjariâ animâi di ogni specie.
Cinc mês dopo l'inizi dal Diluvi, l'Arcje si poià sui monts di Ararat, sigurementri su di un teren adat.
Tancj a si son impegnâts a cirî i vanzums di cheste Arcje, in gjenar intes zonis al confin tra Turchie e Armenie ma al dì di vuê nol è stât confermât nuie.


text:
Antropologjie culturâl
La Antropologjie culturâl al è chel ram de Antropologjie che al studie il rapuart fra om e culture umane. Dutis lis societâts umanis e àn une lôr culture, val a stâi une capacitât di elaborâ e capî il mont in maniere simboliche. Cu la culture l’om al è bon di adatâsi al ambient in mût no gjenetic. La nassite de antropologjie culturâl e je stade un moment impuartant de evoluzion de Antropologjie parcè che e a dât impuartance a dutis lis formis culturâls umanis ancje chês di chei popui che a vignivin considerâts primitîfs.


text:
Sabato 2 luglio 2022
Place Duomo – Spilimberc
Ore 21:15
INGRESSO A PAGAMENTO
Tal cors de sô lungje cariere, Judy Collins e à simprit mostrât un gust invidiabil. Tal so storic album dal 1967, Wildflowers, e à presentât une straordenarie colezion di tocs origjinâi insieme a chei di nons no inmò cognossûts al public de epoche come Joni Mitchell e Leonard Cohen, oltri a une coragjose selezion di cjançons di Jacques Brel e Francesco Landini. Le sô bondant palete sonore e il don pe scriture le àn fate deventâ une cjantautore poetiche e votade ae narazion. Cumò, tal so sest deceni come cjantante e composidore, Judy e sta vivint une stagjon di rinovade creativitât. Il so vincjenufesim album in studi, Spellbound, a la viôt gjoldisi une grande rinassince artistiche: i tredis tocs che e componin il lavôr a meretin une menzion speciâl te sô cariere. Pe prime volte in assolût a è autore di ducj i tocs, dodis cjançons folk modernis, cu le zonte di un dai siei evergreen, The Blizzard, come bonus track. Spellbound ’tal è un album introspetîf e impressionist, e si davuelç come se Judy a fòs le curadore di une mostre museâl ’su le so vite, dantnus il benvignûts intune prospetive che e cjale indaûr ai siei moments plui formatîfs, cualchidun notori e cognossût, atris intensamentri personâi e intims.


text:
Provincie di Udin
La provincie di Udin e je la plui grande e la plui popolade des trê provinciis dal Friûl storic e de regjon aministrative Friûl-Vignesie Julie.
GjeografieModifiche
ConfinsModifiche
La provincie di Udin e confine a nord cu l'Austrie, a ovest cu la provincie di Pordenon, chê di Belun e di Vignesie, a est cun chê di Gurize e cu la Slovenie.
TeritoriModifiche
Il teritori al è montagnôs a Nord, dividût inte regjon de Cjargne a Nord-Ovest e la Val Cjanâl a Nord-Est. A Sud de zone montagnose al è il Friûl di Mieç, cun al centri il cjâf lûc provinciâl, Udin. La citât di Udin e domine la planure furlane, che e si distint fin tal Mâr Adriatic, dulà che si cjatin lis marinis di Maran e di Grau.
StorieModifiche
La provincie e nassè intal 1797, daspò de concuist di Napoleon Bonaparte. Intal 1815 passà al Ream Lombart-Venit cul non di Provincie dal Friûl, sot dal domini asburgjic. Intal 1866 sucedè l'anession al Ream d'Italie.
Cirche dôs tiercis dal toc ocidentâl de provincie si distacarin intal 1968, formant in chest mût la provincie di Pordenon, la cussì-clamade Diestre Tiliment.
EconomieModifiche
PopolazionModifiche
Inte provincie di Udin a vivin cirche 530 mil abitants, scuasit centmil intal cjâf lûc.
LenghisModifiche
Il furlan al è lenghe uficiâl insiemit al talian, e al è fevelât da cirche 600 mil personis.
A esistin minorancis di sloven, fevelât da uns 10 mil personis dilunc dal confin con la Slovenie, da Tarvis fin te zone a Est di Cividât.
Il todesc al è fevelât inte Val Cjanâle tai paîs di Sauris, Tamau e Sapade a (sauran, tamavês e sapadìn).


text:
Luteranisim
Il luteranisim e je une comunitât religjose cristiane protestant basât sui insegnaments e lis ideis di Martin Luter, un plevan catolic dal XVI secul che al voleve riformâ lis pratichis e lis dotrinis de Glesie.
StorieModifiche
L'inizi simbolic dal luteranisim, e duncje de Riforme protestante, al è stât ai 31 di Otubar dal 1517, cuant che Luter al publicà su la puarte de Glesie di ducj i Sants di Wittenberg, in Sassonie (Gjermanie, 95 tesis o declarazions sui dogmis e lis pratichis catolichis e cu la publicazion di bande di Melanton tal 1530 de Confession augustane (o di Auguste).
DotrineModifiche
I luterans no son fedêi al Pape, a àn doi sacraments (il Batisim e la Sante Cene, la confession e pues jessi personâl e direte nome a Diu o midiant l'intermediazion dal pastôr), a crodin come i catolics che la particule e il vin consacrâts a sedin dabon il cuarp e il sanc di Jesu Crist e a fasin la comunion in duplis specie. Il cult, che i catolics a clamin messe al è di domenie e no simpri si comunichisi, ma simpri a si cjante, a si scolte il pastôr che al monte sul pulpit par fâ la predicje, e a si lei la Biblie. I pastôrs si podin maridâ e ancje lis feminis a podin acedi al ufici pastorâl. Par ogni glesie al è a cjâf un plevan. No esist une caste sacerdotâl ma al esist il sacerdozi universâl, al ven a stâi che ducj i fedêi a son clamâts a sei sacerdots di Jesus Crist.
Tal 1999 la Glesie Catoliche di Rome a si è svicinade acetant il fat che a si pues jessi salvâts nome par grazie divine e no par oparis.
In FriûlModifiche
Te ete di mieç tancj furlans a si stavin convertint al luteranisim soredut in Cjargne, a Glemone, a Sant Denêl, a Sant Vît dal Tiliment e a Udin ma Vignesie ju fasè ducj abiurâ. Te citât di Gurize a'nd jere une fuarte comunitât luterane che daspò de Prime Vuere mondiâl e deventà metodiste.
Une parochie luterane si pues cjatâle a Triest.


text:
Trop i mancjial al Friûl-Vignesie Julie par jessi autosuficient dal pont di viste energjetic? E in cont di energjie che e rive dal soreli, de aghe, dal aiar, dai refudums, in sumis des fonts rinovabilis, cemût isal metût? Indaûr o indevant rispiet ai travuarts europeans?
A son cualchidune des domandis di fonde che si puedin fâ par scomençâ a jentrâ tal complès e articolât Plan energjetic regjonâl, l’imprest che la Zonte e in particolâr l’assessôr al Ambient Sara Vito, e à metût adun par rivâ a fâlu bon in vie definitive dentri dal an. Cun di fat, daspò jessi stât aprovât in vie preliminâr de Zonte tal mês di Lui stât, propit in Setembar al è passât pes mans di tancj di lôr – dai sindicâts ai ordins dai professioniscj, par no dî des sociis che si interessin di ambient – cul intindiment di cjapâ sù dutis lis osservazions par rivâ a un imprest bon di segnâ in positîf i prossims agns de regjon in chest setôr.
DEFICIT DI ENERGJIE, MA SOT DE MEDIE TALIANE
Po ben, tal Rapuart ambientâl fat de Regjon tal mês di Mai di chest an e che al compagne il Plan – un document penç cun 50 misuris pratichis puntuâls e 31 schedis – si cjantin ducj i numars de situazion di dulà che si partìs: tal 2013, la ultime ricognizion disponibile, il Friûl-Vignesie Julie al veve un deficit di produzion regjonâl di energjie dal 8,8%, che duncje si à di impuartâ. Une mancjance un pôc plui basse de medie taliane che e je dal 13,2%, stant al rapuart sui “Numars statistics su la energjie eletriche in Italie” realizât di Terna.
La plui part de energjie e ven dai implants termoeletrics, po dal idroeletric e dal fotovoltaic. In chel an, i consums a son stâts di 9.603,1 GWh con 7.827 kWh par abitant, che e je la medie taliane plui alte, soredut pe manifature, in particolâr pe siderurgjie. Ancje in regjon il setôr che al “mangje” di plui energjie al è chel de industrie e daûr al ven il terziari, po la vite in cjase e la agriculture.
DI DULÀ CHE E VEN LA PRODUZION
La produzion di energjie eletriche chenti e je di 9004,8 MW e di cheste il 5,4% al è di fotovoltaic, 19,5% di idroeletric e 75,2% di termoeletriche. La incressite de potence dai implants eletrics di gjenerazion dal 2012 al 2013 e je lade sù dal 2,68% e la incressite di potence che si à vude dal 2008 al 2012 e je stade “cuasi dal dut” in gracie dai gnûfs implants fotovoltaics. In chei 4 agns, la energjie rinovabile in regjon e je aumentade dal 40%: al ven cussì cjapât l’obietîf di mieç par jessi in linie cun ce che la Europe e impon pal 2020.
OBIETÎFS
In cheste suaze, cuâi i obietîfs si ise dade la Regjon, tignint cont ancje des regulis e dai precets nazionâi e europeans, e cuâi i trois individuâts par realizâju? La idee, e à dit l’assessôr Vito, e je chê di une “bio regjon”, intune vision “transfrontaliere” e in linie cui obietîfs di “Europe 2020”, che a previodin la riduzion dal 20% di gas te atmosfere, la riduzion dal 20% di consums eletrics e la produzion di almancul il 20% de energjie che si à dibisugne par mieç di energjie rinovabile.
LA RIDUZION DES EMISSIONS
Si vûl, e à spiegât ancjemò Vito, “ridusi lis emissions dai gas che a provochin mudaments ambientâi e ridusi ancje i coscj energjetics midiant di trê azions: eficientament energjetic, doprâ di plui fonts rinovabilis, svilupâ la cognossince e la inovazion”. Tal stes timp, si è dit formalmentri “no” a cierts intervents: no al rigasificatôr di Zaule e al eletrodot talian-sloven Udin Ovest-Okroglo, superâ la centrâl a cjarbon di Monfalcon e no al eletrodot Somplât-Wurmlach, almancul che nol sei sot tiere.
Tal câs di un piçul rigasificatôr, in spiete de Valutazion di impat ambientâl dal ministeri, “bisugne viodi ben lis conseguencis su ambients e trafics – e à dit Vito -, cence prejudizi, ma ancje ricognossint che dongje di aspiets interessants a son chei problematics”.
VOTAZIONS
Tal troi di confront cul teritori, il Plan energjetic regjonâl al à bielzà cjatât il bon acet dal Consei des autonomiis, par vie che Comuns e Provinciis lu an aprovât cun 11 vôts a pro e 3 astensions, i Comuns di Gurize, Ruvigne e Tarvis. I sindicâts, Cgil, Cisl e Uil, invezit a àn solecitât “une proiezion dal impat dal Plan sul cost de energjie e su la ocupazion, che se nol è chel al devente dificil dâ une valutazion tal complès dal document presentât de Regjon”. ❚
Antonella Lanfrit
Il gnûf plan energjetic regjonâl. I numars e il futûr de Regjon in chest cjamp............
Trop i mancjial al Friûl-Vignesie Julie par jessi autosuficient dal pont di viste energjetic? E in cont di energjie che e rive dal soreli, de aghe, dal aiar, dai refudums, in sumis des fonts rinovabilis, cemût isal metût? Indaûr o indevant rispiet ai travuarts europeans?


text:
– None, o ai fam!
– Miôr fam che no fiere!
Un femenon maestôs, doi braçs fuarts, manonis tant che benis, un macet di clâfs simpri picjât tor de curdele dal grumâl, che li e comandave jê e e jere jê che e dave fûr il pan e la polente e il vin, che e tignive dret il tamon di chê cjase grande di uns disevot di lôr, fîs, brûts, nevôts, vedrans, vedranis.
– None, o ai fam.
– Vierç la bocje che e vadi fûr.
Une bocalete di vin a misdì e une di sere, nuie di plui, no si svarghe. Chê schirie di omenons che a lavoronavin a scugnivin contentâsi, no bisugne straçâ la robe, i vûl tignût cont! Une bocalete di crep, blancje, cun su scrit ‘Bevi Arturo’.
– None, o ai fam, ce isal daûr de polente?
– Daûr? Il cûl al è daûr.
Ma in chê dì dai ultins di jugn, tragjedie. Tornant a cjase dal cjamp par fâ lis voris de stale, Chilio, il plui grant dai fîs de teribile parone, al viodè un riûl russit neri che al spissulave fûr di sot de puarte de cjanive.
– Il vin, il vin – al tacà a vosâ!
La viele e rivà çavatant, sburide, sgarfant intal grum des clâfs par cjatâ chê juste. Di cori a meti un fren a la disgrazie!
– Ma ce maniere?
– Ma ce mût? Spandial il caratel?
– Lassât il sbrissul viert? Ma cui? Cui?
– No si jentre cence clâf!
– Alore… alore… alore… la mame?
– Ssst!
– A misdì? Cuant che e je lade a trai la bocalete…
– Ssst! Tasìn lì!
– Ma alore… aial corût di misdì fin…
– Trop varino pierdût?
– Eh, eh! Cui savê!
– Ma… ma… cuant che o sin lâts fûr cui bûs, ce ore jerie? Trê a saran stadis… no vin viodût vin par tiere culì.
E alore ce maniere si podevie spiegâ chê tragjedie? Se a trê il vin al polsave cuiet intal caratel, ce mût mai a siet al corevial pal bearç, cence che nissun al fos jentrât inte cjanive?
Il frut, chel che al veve simpri fam, al cjatà lui il busilli, par vie che al veve ancje voi e chei voi ju meteve par dut. E, a fuarce di cjalâ, al viodeve.
E cussì i capità di viodi, un daspòmisdì, la none jentrâ inte cjanive in orari suspiet!
Sgarnofs e patafs no i vevin mai mancjâts inta chê bocogne di famee matriarcâl. Un di plui, un di mancul, al à di vê pensât!
E velu che al met il voli inte buse de clavarie de cjanive. La none e je lì dentri, sentade su la taie che e ten sù i caratei. Cu la bocalete dal ‘bevi Arturo’ in man. Che no à di sei vueide, baste viodi la sodisfazion che i sfluris sui lavris a la viele ogni volte che e pare jù une glutade gjenerose.
Magari, cumò, Arturo i sbrissarà fûr di man ae none e al larà in mîl tocs sul pedrât. Ma no si pues mighe simpri resisti a lis tentazions!
Un pugn su la puarte de cjanive proibide.
– None, none… o ai sêt!
di Laurin Zuan Nardin


text:
Cjampane Un zûc une vore cognossût in dut il mont, che dispès si viôt ancje tai films vieris e che ancje cumò nol è dal dut dismenteât e si pues viodilu zuiâ o almancul dissegnât tai parcs o tai lûcs dulà che a zuìn i fruts. Si dissegne par tiere, par solit cul zes sul ciment cumò, ma te tiere [...]
Categorie: Cemût si zuial?
Maçute o Buse di mieç No vin cjatade nissune imagjin adate di meti par chest zûc, ma dome di chês cence lis maçutis, ven a stâi il zûc dai cuatri cjantons, che nus pâr une vore plui sempliç e soredut mancul… trist. Al reste che si zuie in cinc, suntun cuadri cun 4 busis tai cjantons e une propite tal [...]
Acuilon A son zûcs ce no somein viodi mai la fin e ancje se cualchi volte a cambiin cetant di no cognossiu plui, a mantegnin tal timp la fuarce che ju sburte. L’acuilon al è un di chei: un zûc che al permet, in cualchi maniere, di svolâ. E se l’acuilon di vuê o podìn dî che a sedin i [...]
Viodût cumò si capìs che al jere plui che altri une maniere par fâ passâ il timp ai fruts e magari faiu un pôc tasê. [...]
Une cuarde al è un dai zûcs plui sempliçs che a sedin, jessint che al covente pôc par podê zuiâ. [...]
Zuiâ cu la fionde al è un pôc zuiâ e un pôc al pues jessi procurâsi di mangjâ. [...]
Par zuiâ a "cjadene" plui si è, e miôr al è. Si à di cjapâsi par man e fâ une cjadene. [...]
A zuiâ di balutis i vûl smire e jessi bulos. Cjamp di zûc: dôs busis te tiere, a distance di 3 metris. [...]
Zûc che al maraveave ducj i fruts, lis bufulis di savon a si fasevin, par solit, in Istât. [...]


text:
Dut ce che al nas al è un misteri, tant a dî un alc di plui profont dal rût dât anagrafic o visibil. Cui rivial adore di capî a font e di spiegâ il timp, il mût, la preparazion, la colocazion, la impuartance, il distin di une rose, di une besteute, di un frut? Parcè nassial chel e no un altri? Parcè nassial li e no intun altri puest? Parcè nassial in chel moment e no un secul prime o dopo, che al varès vût un distin dut diferent?
Nissune marivee alore che il misteri al resti, anzit al vegni reonzût cuant che si trate di un frut che al dividarà la storie in prin e in dopo di lui e che al sarà lui il centri e il judiç e il metri di misure de storie. Chel che, comparît te umiltât de nestre cjar mortâl, al è la inmagjin dal Diu invisibil e al à un non parsore di ogni altri non, tant in cîl che su la tiere e sot tiere.
Si sa che i misteris a van contemplâts, come lis stelis, e no spiegâts, ma sant Pauli al à cirût di dî alc di grant intès sôs letaris. Bastarès cjapâ in man il prin cjapitul ai Efesins e il secont ai Filipês, là che, par dâ une idee dal «salt» di Crist de nature divine a chê umane, al dîs che «si è ridusût a nuie».
Jo no sarès cussì fiscâl. L’om nol è propit nuie se al è stât fat «a pene plui piçul dai agnui» e cerclât «di glorie e di onôr» (Sal 8,6). O sai che la Incjarnazion e je un regâl, ma l’amôr al fâs chel e ancje e no lu sint come un pês. Al pesarès a no fâlu.
Cualunche gjenitôr, ancje no catolic, al cjatarès normâl «sbassâsi» a nivel dal fi malât tal cuarp o ta la anime, cence pretindi medaiis o merits. Par une sorte di istint. Une volte mi jere colât un cjanut tune vascje e la cjice e à tant fat fintremai che e je saltade dentri ancje jê, par gafâlu, ancje se a riscjavin di inneâsi ducj i doi. No veve scoltade la reson, che no ‘nt veve, ma il cûr, che a ‘nt veve tant. Duncje la Incjarnazion e va cjalade tun contest di amôr e l’amôr al rive a nobilitâ dut e a trasformâ ancje une «pierdite» in vuadagn.
Il sbassâsi di Diu al pues jessi une pierdite obietive ma sigurementri no sogjetive. E chi al sta il meracul de Incjarnazion: che nol piert il prin e al vuadagne il secont. Lis robis materiâls, cuant che a passin di un a chel altri, a fasin deventâ plui puar chel che al da e plui siôr chel che al cjape, ma cu lis robis spirtuâls al è diferent. Par chel o varessin di usâsi a sgambiâ mancul materie e plui spirt, mancul robis e plui anime.
Cuant che il grant si sbasse sul piçul, nol piert lui e al vuadagne chel altri. La stesse robe cuant che un san si sbasse sul malât e il sapient sul ignorant e il sant sul pecjadôr. Chest al sucêt, o al à di sucedi, in famee, in scuele, in glesie, te vite sociâl e culturâl, tai rapuarts fra personis e popui. Incjarnazion come trasfusion e passaç di amôr e di spirt. Dopo al pues vignî, e al ven, ancje il rest.
L’impuartant però che il prin tiermin al resti gjenuin. Crist al pues salvânus dome se nol rinuncie a la divinitât. La glesie e pues judânus dome se e reste sante e serie e contemplative. Se il sapient e il sant, par vignî incuintri a chel altri, a rinunciin a la lôr sapience e santitât, no vin plui ni incjarnazion ni regâl, ma une tragjedie spaventose. Si inmagjnaiso un mestri che, par metisi a nivel dai scuelârs, al devente plui stupit e ignorant di lôr?
pre Antoni Beline
Publicade su la Vite Catoliche ai 17.12.1994
Cirint lis olmis di Diu vol. 2, pagj 31
CULTURE – IL FERÂL. Incjarnazion: misteri e regâl............
Dut ce che al nas al è un misteri, tant a dî un alc di plui profont dal rût dât anagrafic o visibil. Cui rivial adore di capî a font e di spiegâ il timp, il mût, la preparazion, la colocazion, la impuartance, il distin di une rose, di une besteute, di un frut? Parcè nassial chel e no un altri? Parcè nassial li e no intun altri puest? Parcè nassial in chel moment e no un secul prime o dopo, che al varès vût un distin dut diferent?


text: Une letare par inglês sierade di un furlanon “Mari Grecie, graciis!”, voltât par grêc cuntun “Euxapιstώ µntέpa Eλλάda!”, e vierte di chel che dal 2013 al è sproc rapresentatîf dal rapuart tra il piçul Moviment Civic Culturâl Alpin-Adriatic dal Fogolâr Civic, di scuasit 30 agns, cun cuartîr a Udin in Furlanie, e la idee istesse di une Europe Unide: “No cuintrieuropeiscj ma europeiscj rivoluzionaris!”. Chest i à scrit a Tsipras chê fradaie civistiche e euroregjonalistiche che le dirêç il prof. Alberto Travain, dutune cul Circul Universitari Furlan de Academie dal Friûl e altris sogjets sociâi colegâts, daûr dal referendum che midiant di chel il popul grêc si à pandût in cont dal puartament di vê tal tratâ cun cierts implants internazionâi europeans e mondiâi. “Vint une Europe Unide dai banchîrs e mancjant une Europe Unide dai popui e dai citadins in stât di dirit di dominâle, si capìs che lis comunitâts si sintin dispossessadis e che la Europe tant che valôr te cussience dai Europeans vuê e sedi in calâ” al à mutivât Travain: “Parcè po fin cumò no si à costruide une Europe politiche? Par impedî che cheste e podès metiur i bastons tra lis ruedis ai potents de economie, ae Europe economiche e finanziarie! ‘Vis unita fortior’, par mût di dî ‘Union e fâs fuarce’: chê e je la scrite che si proferìs ancje sul municipi de nestre piçule capitâl dal Friûl. Che la unitât dai citadins, che la lôr concuardie, a àn simpri fat pôre ai potents dal mont. Il fat di tornâ la paronance al popul ancje in misure di continent al à di coincidi pai citadins, però, tant di plui cuntun coletîf, seri, cjapâsi sù responsabilitât di maneç dal Public ancje propit cul vuardeâ ben atents la condote di chei che ju rapresentin. Ni Grêcs ni Talians ni altris in avignî no varan di podê permetisi di sostentâ, magari cun bêçs ancje di altris popui, sistemis politics, sociâi e economics in faliment, fats di privileçs, imbrois e strassariis di publiche pecugne! Si sta pôc a dâi dutis lis colpis ae Merkel. Se a fossin, par un esempli, dabon tes stessis condizions economichis-finanziariis, la Grecie e la Italie siguraressino nivei di vite sociâl e politiche compagns o miôr di chei de Gjermanie? Ai siei timps za Dante, poete sopran, juste disperât pal puartâsi cence sintiment di cetancj Talians, al clamave l’imperadôr todesc. Par rispiet ancje di une antigone tradizion furlane – e va dilunc la note di presidence di Fogolâr Civic e Academie dal Friûl – no si poin par nuie vuê ciertis ondadis cuintrigjermanichis prevignudis: i Furlans di une volte, chei salts pardabon, par mentalitât a vevin ben plui a ce fâ cui Todescs che cu la int dal Mediterani! Sotans, però, mai! La miôr robe e je chê di imparâ di chei altris il miôr, cemût che a fasevin i Romans antîcs. Cence amôrs di patrie juste fûr di puest o cui voi sfodrâts, anzit ben cun spirt patriotic chel vêr, frontât suntun cjapâ cussience sincîr des propriis carencis e suntune volontât patoche di fâur front cuntune serietât!”. “’Mari Grecie, graciis!’, antighe mari culturâl de Europe, par vênus dât l’esempli cuntun ‘no’ al europeisim dai financîrs, ma, cumò, cu la cure dal bon gjenitôr – che e je simpri plui rare – ancje che e sepi menânus su la strade juste di une alternative che no pues sei di gnûf la division e il contrast dai nestris popui! Vuê la Europe no va sprofondade, ma rifondade!”.